text:
1. Liturjiya y’iki cyumweru iratugaragariza Yezu agerageza gusobanura ingoma y’Imana. Arabanza kuyigereranya n’umuntu utera imbuto mu gitaka. Iyo mbuto ipfa guterwa ubundi ikagenda ikura ndetse n’uwayiteye ntamenye uko bigenze. Ingoma y’Imana nayo iturimo, yatubibwemo kandi igenda ikura buhoro buhoro muri twe, kugeza ubwo yeze imbuto tutacyekaga, kuko kenshi tutazi uburyo igenda iducengeramo kugera ubwo iduhinduye abantu banyuze Imana. Yezu ati “Igitaka ku bwacyo kibanza kumera ingemwe hanyuma zikagengarara, hanyuma imbuto z’ingano zikuzura mu mahundo”. Natwe turi igitaka Imana yateyemo imbuto zayo, imbuto z’ubugiraneza, imbuto z’urukundo n’amahoro, imbuto zo kwihanganira ibituma dushobora guta umurongo twashyizwemo n’Imana. Icyo Imana idusaba ni ukudatambamira izo mbuto. Ni We utanga amazi yo kuzuhira, nitumuhe uburyo bwo kutunyuraho kugira ngo tuzuhirane neza.
2. Yezu arongera akatubwira ati “iby’Ingoma y’Imana bimeze nk’imbuto ya sinapisi ibibwa mu gitaka, ari ntoya kurusha imbuto zose ziba ku isi;ariko yamara kubibwa igakura ikaruta ibindi bihingwa byose, ikagira amashami manini bigatuma inyoni zo mu kirere ziza kwarika mu gicucu cyayo.” Ingoma y’Imana uyigereranyije n’ingoma z’isi, ntigaragara, ndetse benshi kubera kutayumva babona ntacyo imaze ko ikwiye kurwanywa igakurwaho. Nyamara nta ngoma n’imwe ifite ububasha nk’ubw’ingoma y’Imana. Nta ngoma n’imwe ikunzwe, ihuruza imbaga nk’ingoma y’Imana. Nta ngoma n’imwe izaramba nk’ingoma y’Imana. Imana ikorana ubwiyoroshye, igaha muntu agaciro kandi ikita cyane cyane kubanyantege nke n’abatagira kivurira. Ingoma y’Imana itwinjiramo buhoro buhoro, nta gahato, niyo mpamvu igera ubwo itubamo igiti cy’inganzamarumbo maze tukagera ubwo twumva ko tudashobora kubaho Imana itaturimo ngo natwe tuyibemo. Iyo ngoma y’Imana kandi ikorana ubwitonzi, ubwiyoroshye n’ukubaha, igera aho iduha ubwisanzure n’amahoro ya yandi isi idashobora kutwambura bibaho.
3. Uku gutanga ihumure n’uburuhukiro ingoma y’Imana iha abayigana, nibyo bishushanywa n’ishami ry’igiti Imana izatera, nk’uko umuhanuzi Ezekiyeli abitubwira: Uhoraho aravuze ati “Nanjye nzafata ishami ryo mu bushorishori bw’isederi nini, mu mashami yo hejuru cyane nzacemo rimwe ritoshye, maze nditere jye ubwanjye ku musozi muremure kandi wirengeye. Nzaritera ku musozi muremure wa Israheli, na ryo rizakure rigabe amashami, rizere imbuto kandi ribe isederi itagira uko isa. Inyoni z’amoko yose zizayarikamo, ibisiga by’amoko yose bizugame mu mashami yayo.” Iki ni igiti rero cy’amahoro, kigaragaza ubuzima Imana itanga, kikagaragaza ukwizera n’ukudahungabanywa bitangwa n’ingoma y’Imana.
4. Niduharanire rero gutura ingoma ya Nyiribiremwa, niturangwe no kwiyoroshya, guharanira ukuri no kuba intungane kuko nk’uko zaburi ya 92 ibitubwira, “Umuntu w’intungane yatumburutse nk’umukindo, asagamba nka sederi yo muri Libani. Ameze nk’igiti cyatewe mu Ngoro y’Uhoraho, akisanzurira mu nkike z’Imana. No mu busaza bwe aba akera imbuto, aba acyuzuyemo ubuzima n’ubutohagire, kugira ngo yamamaze ko Uhoraho ari Umunyabutungane, we Rutare rwanjye ntiyigiramo uburiganya.”
P. Jean Damascène MUGIRANEZA


c: text/html

text: Indege yaritwaye abarwayi bo mu mutwe ibohereje muri transfert kuvurirwa muri Afurika y’Epfo, ikiri mu kirere batera urusaku rwinshi cyane koko. Umwe ava mu bandi ajya aho ba pilote bicara, abwira umwe warutwaye indege ati “Nanjye ndashaka ko unyigisha gutwara indege.” Pilote ati “kugira ngo nkwigishe ni uko ubanza ukagenda ukabwira bagenzi bawe bakagabanya urusaku.” Hashize umwanya nk’uw’iminota 5 pilote yumva mu ndege haratuje cyane. Wa murwayi wo mu twe aba aragarutse. Ati “Ndagarutse, nje ngo unyigishe batuje.” Pilote ati “uhm… mbega ukuntu hatuje…! Ubigenje ute kugira ngo ubacecekeshe se?, undi ati “ndagiye mbafungurira umuryango, ubundi ndababwira ngo nibabe bagiye gukinira hanze hano bari gusakuza.”

robotstxt: allowed

filter: keep


text:
Umuhanzi wakanyujijeho mu njyana ya R&B muri afurika y’iburasirazuba EAC ukomoka mu gihugu cya Tanzaniya Khalid Mohamed TID nyuma akaza kwijandika mubiyobyabwenge bigatuma impano ye izimira nyuma yo kubireka yatangiye gukora siporo(sport) yo guterura ibyuma ngo arebe ko yagarura umubiri.
Umuhanzi wakanyujijeho mu njyana ya R&B muri afurika y’iburasirazuba EAC ukomoka mu gihugu cya Tanzaniya Khalid Mohamed TID nyuma akaza kwijandika mubiyobyabwenge bigatuma impano ye izimira nyuma yo kubireka yatangiye gukora siporo(sport) yo guterura ibyuma ngo arebe ko yagarura umubiri.
Uyu muhanzi mu minsi ishize watangaje ko yamaze kureka ibiyobyabwenge kubera ukuntu byatumye yangiza amafaranga atagira uko angana ndetse akaza no gutakaza igikundiro haba ku buzima bwe bwite ndetse no mu muziki yiyemeje kugaruka ku murongo agira n’inama abandi bahanzi cyangwa abantu batandukanye bagikoresha ibiyobyabwenge kubyirinda kuko byangiza ubuzima ndetse bikagutakariza n’ikizere muri rubanda utibagiwe n’amafaranga ubitakazaho.
Kuri ubu yamaze kugaruka mu muziki ndetse no kubaka umubiri we wari warangijwe n’ibiyobyabwenge aho yagaraye ari muri Gym (aho bakorera imyitozo ngororamubiri) ari guterura ibyuma ubona ko abyishimiye.
Reba hano ari mu myitozo
Bruce MUSHUMBA


text:
Rulindo: Akarere ka Rulindo kagiye kwegereza ubuyobozi abaturage.
Abayobozi n’abafatanyabikorwa b’akarere ka rulindo bahuriye mu nama igamije kurebera hamwe uko bakwegereza ubuyobozi abaturage mu rwego rwo kwesa neza imihigo y’umwaka utaha.
Inama yabereye nyirangarama yari igamije gufata ingamba nshya zo kurushaho kwegereza ubuyobozi abaturage kandi bakabaha umwanya mu gutanga ibitekerezo kubibakorerwa. kugirango bazabashe kwesa imihigo y’umwaka utaha neza kandi bakazagaruka mu myanya y’imbere nka mbere.
Umuyobozi wungirije ushinzwe imibereho myiza y’abaturage NIWEMWIZA Emillienne yavuze ko hari ibyo bakoze neza, n’ahandi bagiye bagira imbogamizi, barashaka gukuraho imbogamizi
zose bagize mu mihigo mu mwaka ushize.
NIWEMWIZA ati  >. Yakomeje avuga ko hari gahunda zimwe na zimwe abaturage baba badasobanukiwe neza kandi zibareba, bakazongera ubukangurambaga mu baturage ku bikorwa bya buri munsi n’abaturage nabo bakagira uruhare rugaragara mu gutanga ibitekerezo.
Uhagarariye abafatanyabikorwa JADF mu karere ka Rulindo, HAKIZIMANA J. Baptiste avuga ko mu ngamba nshya bafite, bifuza ko abaturage bagira uruhare mu gutegura imihigo, abashinzwe gukemura ibibazo by’abaturage bakajya bajya mu mirenge no mu tugari kugirango borohereze abaturage, kandi bakongera abahesha ‘inkiko mu nzego z’ibanze kuko usanga badahagije.
Abanyamadini nabo kuko ari abafatanyabikorwa akarere karifuza ko bafata akanya gato bagatanga ubutumwa mu nsengero kuri gahunda zose za Leta kuko naho hahurira abantu benshi.
Abayobozi biyemeje kujya bakora ubugenzuzi buhoraho ku bayobozi bose bashinzwe igikorwa runaka ku bijyanye no gushyira mu bikorwa inshingano bahawe hakiri kare batarindiriye gukora igenzura igihe cyo guhigura imihigo cyegereje.


text:
Inyigisho yo ku wa kane w’Icyumweru cya mbere gisanzwe imbangikane;
Taliki ya 11 Mutarama 2018
1. Ivanjili y’uyu munsi iratwereka uko umubembe yasanze Yezu, akamusaba kumukiza, maze Yezu ntiyihunze isengesho rye, nuko akamukiza.
Niturangamire uyu mubembe. Buriya iyi ndwara y’ibibembe iragenda imunga imyanya y’umubiri we ; mbese yaramumaze, yamuteye ipfunwe n’ikimwaro. Yatumye avanwa mu muryango, ahabwa akato. Buriya nk’uko byagendekeraga ababembye bose, aragenda avuza inzogera, agira ati “Uwabembye, uwabembye”. Arabikora agira ngo aburire abo aza guhura na bo kugira ngo batamwegera bagahumana nk’uko na we yahumanye!
2. Ariko agize Imana. Ahuye na Nyir’impuhwe na Nyir’ineza, ari we Yezu w’i Nazareti. Nta gushidikanya ko yumvise bavuga uwo muntu, bamuvuga ineza, impuhwe n’urukundo. Yumvise bavuga ko agira neza aho anyuze hose. Yumvise bamuvuga ibigwi by’uko nta we asubiza inyuma kandi ko nta kimukoma imbere iyo hari uwo agomba gukiza. Wenda yahuye n’abo yakijije, bamutekerereza uko byagenze. Bashobora kuba baramubwiye ko avuga rimwe byose bikaba, ko afite ububasha budakangwa n’indwara cyangwa n’ubumuga ubwo ari bwo bwose, ko rwose ari Umukiza isi yari itegereje.
3. Uyu mubembe ahuye na Yezu rero. Aremeye arenga amategeko yamutandukanyaga n’abazima. Ntatinye kumwegera. None se yakwivutsa ate ayo mahirwe agize yo kubona imbere ye Umukiza ? Aciye bugufi, apfukamye imbere ye, maze mu bwiyoroshye bwuje ukwemera n’ukwizera amugejejeho isengesho rye. Aramwinginga agira ati « Ubishatse wankiza ! » (Mk 1, 40). Ntavuze menshi kuko yizera ko Uwo apfukamye imbere yamwumvise. Ntategeka. Ntashyira imbere akababaro ke ; ntaharanira kuba mbere na mbere umuterambabazi, ahubwo araha umwanya w’ibanze ugushaka kwa Nyagasani.
4. Koko Yezu ntasubiza inyuma uje amusangana ukwemera n’ukwizera kandi yumva isengesho ry’umutakambira. Agira impuhwe z’igisagirane zitabara umutakiye. Ntatinye rero kurambura ukuboko no gukora ku mubembe. Aramwakiriye, maze amubwira ijambo yari yizeye kumva : « Ndabishatse, kira ! » (Mk 1, 41). Ako kanya ibibembe bimuvaho, arakira. Mbega ngo ijambo rye riragira ububasha ! Koko aravuga rimwe, maze byose bikaba.
5. N’ubwo Yezu agira neza, n’ubwo akora ibitangaza, ntagamije kwiyamamaza. Ikuzo rye ni uko gusa umuntu akira. Ni yo mpamvu asezereye uwo amaze gukiza, amwihanangiriza agira ati « Uramenye ntugire uwo ubibwira, ahubwo genda, wiyereke umuherezabitambo kandi uture ibyo Musa yategetse abahumanuwe, maze bibabere icyemezo ry’uko wakize » (Mk 1, 44). Ariko se uyu nyaguhirwa yaceceka ate ineza agiriwe na Nyagasani ? Ni yo mpamvu agitirimuka aho, yatangiye gutangaza no gukwiza hose impuhwe yari amaze kugirirwa.
6. Mu kuzirikana iyi nkuru nziza, natwe tugire icyo twiyerekezaho. Ni nde muri twe udakeneye guhura na Yezu kugira ngo amusubize impagarike n’ubugingo, kugira ngo amukize ? Koko rero ntawe udafite icyo arwaye n’aho arwaye, ndetse twese turi n’ababembe, kuko ibibembe atari iby’umubiri gusa. Hari no kuba umubembe kuri roho kubera icyaha cyadusabitse ! Ariko se nemera kandi nizera ko Yezu ashobora kunkiza koko no kumvanaho ikintu cyose kintandukanya n’abandi ? Mbese ubundi nifata nte iyo hari icyo musaba ? Mbese isengesho ryanjye ndikora mu bwiroshye no mu bwicishe bugufi nk’uyu mubembe wo mu Ivanjili y’uyu munsi? Harya ndacyakomeje umugenzo mwiza wo gupfukama igihe nsenga? Aho ugusenga kwanjye si ugutegeka Imana ngo ikore icyo jye nshaka? Twibuke na Yezu igihe yasengeraga ku musozi w’Imizeti atangiye igihe cye cy’ububabare. Yagize ati « Dawe, ubishatse wakwigizayo iyi nkongoro! Ariko ntibibe uko nshaka, ahubwo bibe uko ubishaka » (Lk 22, 42).
7. Nk’uyu mubembe, natwe ntiduceceke ineza n’ibitangaza twagiriwe na Nyagasani. Tubitangaze kandi tubikwize hose. Twamamaze hose ko Yezu ari Umukiza wuje impuhwe n’urukundo.
Naharirwe ikuzo ubu n’iteka ryose. Amina.
Padiri Balthazar NTIVUGURUZWA
Kabgayi


text:
Abaturage b’ahitwa mu Gahoromani i Masaka baravuga ko bahangayikishijwe n’umuhanda wangijwe wasenywe babubakira undi itaka rigashyirwa ku miryango yabo.
Muri iki gihe imvura yagandutse ngo byatumye imigenderanire yabo ihagarara.
Abaturage bakomeje kugwa muri ruhurura zubatswe mu buryo butarambye.
Inzego z’ibanze zivuga ko hari gukorwa ibishoboka byose ngo ayo mazi ntiyongere gusenyera abaturage.
Ni hafi y’isoko bita mu Gahoromani, iyo ruhurura ibangamiye abaturage itandukanya akarere ka Kicukiro na Gasabo ku mirenge ya Masaka na Rusororo.
Ubusanzwe bari basanganywe umuhanda w’itaka, uza gusenywa ngo hashyirwemo kaburimbo.
Hashinze amezi hafi ane imirimo yo kuwubaka itangiye.
Itaka ryacukurwagamo ngo barijugunye ku miryango y’abaturage, basenya imiyoboro ijyana amazi, ruhurura bubatsemo kuri ubu ngo abanyantege nke barimo n’abana bagwamo.
Imigenderanire kuri ubu ngo ni ingorabahizi.
Iyi mihanda yo iri kubakwa na rwiyemezamirimo watsindiye iryo soko.
Nta gihe ntarengwa ubuyobozi butanga iki kibazo kibangamiye abaturage kizaba cyakemutse.
Aka kagari ka Gako, kamwe muri dutandatu tugize umurenge wa Masaka gatuwe n’abaturage ibihumbi 25.


text:
Ubwiza n’ubwinshi bw’amazi ni ingirakamaro ku musaruro w’amafi. Inama zikurikira zigomba gukurikizwa neza:
- ubwiza bw’amazi ntibugomba kuba bufite acide cyangwa alkaline, amazi agomba kugira umwuka wa oxigene, , ntabwo agomba kuba ari ibyondo cyangwa kugira ibara.
- amazi y’icyuzi agomba kuba ari ahantu hatari ibyangiza nka detergents, oil films na petrochimicals.
- bungabunga amazi y’icyuzi ashobora kuba icyatsi.
- ph y’amazi igomba kuba iri hagati ya 6.5 na 9. Iyo ph ibaye ntoya, amazi amera nabi bigatuma udusimba dutunga amafi tudakura. Icyuzi kigomba kuba gikingiye hakoreshejwe amabuye akoreswa mu buhinzi. Ugomba kureba kureba umuntu ubihugukiyemo kugira ngo abigufashemo.
- reba neza umwuka ko uhari neza kandi ko nta bara riri mu mazi. Niba habonetse indwara yo kubura umwuka, hita ufata icyemezo cyo guhagarika inyongeramusaruro, gabanya ibiryo unahindure amazi uyasimbuza amazi afite umwuka mwiza wa oxigene.
- rinda andi mazi kwinjira mu cyuzi, wubaka imiyoboro wo kuyakuramo.
- ibyuzi bigomba kuba kure y’inganda. Ibivuta bibi nna chemicals. Iki ni icyiciro cya mbere cyo kurinda ubwandu byatuma amafi apfa.
- rekera aho amazi agera cyane cyane mu gihe cy’icyi.guhindura amazi ugashyiramo amashya agatuma ubshyuhe bw’amazi bumera neza. Iki ni igihe cyiza cyo guteraho ibiti byo kuzana igicucu ku cyuzi.
- gukuraho ibyondo byijimye hasi mu cyuzi uko bigiyemo


text:
Rwanda | Kayonza: Urubyiruko rurashishikarizwa gusoma cyane kugira ngo rwigire iterambere ku bandi
Urubyiruko rukwiye gusoma ibitabo n’ibinyamakuru cyane kugira ngo rwigire iterambere ku bandibagize icyo bageraho nk’uko bivugwa na Kwizera Jean Bosco ushinzwe itangazamakuru n’ubutwererane muri komite y’urubyiruko mu karere ka Kayonza. Yabivuze tariki 21/11/2012 nyuma yo gutorerwa umwanya w’ushinzwe itangazamakuru n’ubutwererane muri iyo komite.
Avuga ko muri gahunda afitiye urubyiruko rw’akarere ka Kayonza harimo by’umwihariko kubashishikariza kugira umuco wo gusoma. Yongeraho ko urwo rubyiruko rushishikariye gusoma rwagera kuri byinshi kuko “ikintu cyose umuntu asomye atabura ubutumwa asigaranamo†nk’uko akomeza abivuga.
Agira ati “Benshi mu rubyiruko rwacu ntibarasobanukirwa na gahunda yo kwihangira imirimo, kandi hari urundi rubyiruko rufite byinshi rwigejejeho kubera kwishyira hamwe. Urubyiruko rwacu rumenye ayo makuru byarufasha kwigira kuri abo bafite aho bagezeâ€
Mu bice bimwe by’icyaro mu karere ka Kayonza haracyari urubyiruko rwasaritswe n’ibiyobyabwenge. By’umwihariko urwo ngo ni rwo ruzagerwaho mbere kugira ngo rubashe gusobanukirwa neza n’ingaruka mbi z’ibiyobyabwenge maze ruhinduke.
Hari hashize amezi agera kuri atanu nta muntu ushinzwe itangazamakuru n’ubutwererane muri komite y’urubyiruko rw’akarere ka Kayonza, kuko uwari ubishinzwe yagiye mu kandi kazi.
Umuhuzabikorwa wa komisiyo y’igihugu y’amatora mu turere twa Kayonza, Ngoma na Kirehe, Ngarambe Vianney, avuga ko byatumaga urubyiruko rutamenya amakuru yatuma rutera imbere, akavuga ko uwo bahaye izo nshingano nazuzuza neza nta kabuza urubyiruko rw’i Kayonza ruzafunguka maze rutere imbere.
Agira ati “uyu batoye azajya ajya gushaka amakuru ajyanye n’iterambere urubyiruko mu tundi turere rwagezeho, maze urubyiruko rwa hano rwigireho na rwo rwiteze imbereâ€
By’umwihariko urubyiruko rw’i Kayonza rurashishikarizwa kwibumbira hamwe mu makoperative rugashakirwa inkunga kuko ariyo nzira y’ubusamo yatuma rwiteza imbere nk’uko Kwizera watorewe umwanya w’ishinzwe itangazamakuru n’ubutwererane yabivuze.


text:
Abanyeshuri biga ubukanishi mu Ishuri ry’imyuga rya EMVTC Remera mu Mujyi wa Kigali baherutse guterateranya imodoka mu byuma bishaje, baremeza ko hari n’icyizere cy’uko bazagera aho bakora iyabo.
Ibi kandi babihuriraho n’Umuyobozi wabo, Nshimiye Jacques, washinze iri shuri, uvuga ko ajya kuritangiza yabonaga byazashoboka ko u Rwanda rwazakora imodoka yarwo 100%.
Mu bihugu bigize Umuryango wa Afurika y’Iburasirazuba, Uganda ni cyo gihugu cyakoze 100% imodoka yiswe ‘Kiira EV’ ikaba yarakozwe n’abanyeshuri bo muri Kaminuza ya Makerere.
Aba banyeshuri ba EMVTV Remera bavuga ko bishoboka ko na bo bazabigeraho nubwo ngo hakiri byinshi byo gukorwa kuko ngo mu Rwanda bakibura ibikoresho byo ku rwego rwo hejuru ku buryo bashongesha ibyuma bakabikoramo ishusho bashaka.
Hakizimana Eric avuga ko urwego bagezeho bashobora gufata moteri y’imodoka yashaje itagikora bakayisubiramo ikongera igakora neza, dore ko baherutse kumurika imodoka bateranyije.
Yagize ati “Twagiye dufata ibyuma bishaje hirya no hino aho biba byajugunywe maze tugenda tubihuza dukoramo iyi modoka kandi iragenda neza nta kibazo. Kuba ibi twabishobora rero n’imodoka twayikora ni uko gusa nta bushobozi twari twagira bugaragara, ariko uko abaterankunga biyongera tuzanakora imodoka yacu mu Rwanda.”
Hakizimana avuga ko bagirwa inama n’inzobere mu bukanishi bari mu Rwanda ndetse no hanze ku buryo babavunguriraho ku bumenyi bafite, aho n’abize mu mashuri y’ubukanishi akomeye mu Burayi no mu Karere.
Usibye kuba aba banyeshuri bashobora guterateranya ibyuma bishaje bagakora imodoka, ngo bashobora kandi no gusana imodoka ishaje bakayiha ishusho nshya bitewe n’uko nyirayo ayifuza.
Nshimiye Jacques wize ibya tekiniki akaba amaze imyaka 16 muri uyu mwuga, avuga ko bafite intego itoroshye biyemeje ariko ngo byose bigenda buhoro buhoro kandi bakaba hari ibyo bagezeho mu gihe gito byerekana ko hari n’ibindi birengeje bashobora kugera kuko bafite ubushake.
Yagize ati “Nkururikije urwego tugezeho, gukora imodoka yacu bwite byakabaye bitanashoboka ahanini ugendeye ku mateka, aho abantu bumvaga ko ibya tekinike byigwa n’abantu bananiwe ishuri.”
Nshimiye avuga ko icyo yakoze ari ugukundisha tekinike abakiri bato kuko ngo inararibonye zo mu Rwanda ziba zibereye mu magaraji aho zinjiza amafaranga menshi, ariko ngo ntibita ku rubyiruko.
Akomeza agira ati “Dufite umushinga wo gukora imodoka yacu ikorewe 100% hano mu Rwanda. Biriya twakoze twifashishije ibyuma bishaje tugakora imodoka ni nk’imfashanyigisho ari yo ivamo guhanga kuko nkunda kwereka abanyeshuri ko gukora imodoka bidakomeye.”
Uyu mugabo w’imyaka 34 avuga ko ubu abanyeshuri be bagenda bavumbura byinshi birimo nko kuba imodoka bateranyije bashobora kuyatsa batayirimo, ndetse ngo bari kunoza neza uburyo imodoka ishobora kugenda nta mushoferi uyirimo.
Nshimiye avuga ko agenda yegera abahanga batandukanye barimo abakoze mu nganda zikomeye nka Prof. Silas Lwakabamba wakoze muri Mercedes Benz n’izindi nararibonye zo mu Budage ku buryo abona ko hari icyizere cya tekenike mu Rwanda.
Nubwo bafite ubushake ariko ngo imbogamizi zikomeye bahura na zo zirimo amakoko akiri make kubera ko ibikoresho bihenze, ndetse ngo no gudaha agaciro uyu mwuga bivamo kuba n’abatekinisiye bahari mu gihugu badafite ubushake bwo guhanga ibishya.
Ishuri ry’imyuga rya EMVTC Remera rimaze gutanga impamyabushobozi ku banyeshuri 200 barimo bamwe bakora mu magaraji atandukanye hirya no hino mu Rwanda, ndetse hari n’abo mu bihugu bihana imbibi n’u Rwanda baza kwihugurira muri iri shuri.


text:
Bimwe mu biraga ba Belinda
Ni umuntu umenya kwiyitaho no kwiyumva ko ari mwiza bitewe n’ukuntu yumva ko izina rye aricyo rivuga. Azi gukunda no gutuma urukundo ruryoha mu kwitetesha no gukora utuntu twose dushimisha uwo barikumwe.
Ni umuntu w’amaragamutima menshi, ariko nubwo agerageza kuyahisha biramutamaza ibyishimo bye cyangwa akababaro bikagaragara
Akora uko ashoboye kose agakumira amakimbirane kandi akayirinda kuko aba yirinda ikintu cyose cyamukomeretsa. Ni umuntu utabogama wumva buri wese kandi akamusubiriza ikibazo.
Iyo hari icyo umukeneyeho ugomba kuba utarya iminwa uzi neza ibyo urimo kuko,uburyo akurebamo no kuguhata ibibazo bishobora kugutera ubwoba.
Ni umuntu utega amatwi kandi akabonera umwanya umuntu akunda cyane cyane abo mu muryango we. Iyo akiri umwana ababyeyi be baba bagomba kumufasha kwitinyuka no kwegera abandi kuko aba atigirira icyizere.


text:
Bagiye kunoza imiturire bahanga imidugudu mishya y’icyitegererezo
Abatuye nabi mu Karere ka Nyamagabe bagiye gutuzwa mu midugudu y’ikitegererezo, bagezweho n’ibikorwaremezo, muri gahunda igamije kunoza imiturire.
Tariki 3 Kanama 2016, Ubuyobozi bw’Akarere ka Nyamagabe mu nzego zitandukanye zirimo n’izumutekano, bwasuye imirenge iri mu ikeneye kwitabwaho kurusha iyindi, ikubakwamo imidugudu y’icyitegererezo kugira ngo iterambere ry’iyi mirenge rizamuke.
Umuyobozi w’akarere Philbert Mugisha yavuze ko Umurenge wa Mugano umwe mu mirenge iri mu bwigunge, watoranyijwe mu kubakwamo bityo n’ibikorwa remezo bikahagera mu buryo bworoshye.
Yagize ati “Uyu murenge twawusuye ndetse n’abandi dufatanya dusanga ni ahantu ugereranije n’ibindi bice by’akarere ko hakeneye kwitabwaho mu buryo bw’umwihariko, ariyo mpamvu duteganya ko ariho hajya umudugudu w’icyitegererezo uhanzwe bushya ku rwego rw’akarere.”
Abaturage bubwabo bihitiyemo ahazubakwa uyu mudugudu, bakava mu manegeka n’abatuye nabi muri rusange, kandi bakegerezwa ibikorwa remezo birimo umuriro w’ashanyarazi n’amazi.
Faustin Rwigema umuturage utuye muri uyu murenge wa Mugano, Akagari ka Sovu, Umudugudu wa Bugarama ya mbere atangaza ko iyi gahunda ibagezeho yabavana mu bwigunge kuko babayeho nabi.
Ati “Turi mu bwigunge nta mihanda tugira, amashanyarazi nayo ntaboneka, turamutse rero tubonye uwo mudugudu w’icyitegererezo byazaduha kubona amshanyarazi hafi, ndetse n’ivuriro ryacu rikaba ryabona amashanyarazi n’abana bacu bakiga neza begereye amashuri.”
Francine Irafasha nawe utuye muri uyu mudugudu atangaza ko bizabashimisha kubona bakuwe mu manegeka kubera ko aho baturiye uruzi rwa Mbirurume haba marariya ikabije.
Ati “Dore umudugudu wacu wasigaye inyuma mu majyambere urabona nta muhanda dufite, uduhuza n’indi mirenge, kuva hano ujya Karongi, I Mushubi ntawujyayo nubu sinzi ko bagerayo mukomeze uwo mushinga Nyakubahwa yaduhaye ugerweho.”
Aka karere karatoranyije imirenge ya Gasaka, Mugano na Nkomane izubakwamo imidugudu y’icyitegererezo, umubare w’amazu azubakwa ukaba utaragenwa gusa akarere kateganije arenga miliyoni 337Frw kandi kizeye n’inkunga izava mu bafatanyabikorwa.


text:
ISOMO RYA MBERE
Isomo ryo mu gitabo cy’Umuhanuzi Yeremiya (Yer 1, 1.4-10)
1Ngaya amagambo ya Yeremiya mwene Hilikiyahu, wari umwe mu baherezabitambo babaga i Anatoti mu ntara ya Benyamini. 4Uhoraho yambwiye iri jambo agira ati 5”Ntarakuremera mu nda ya nyoko nari nkuzi; nakwitoreye utaravuka, nkugira umuhanuzi w’amahanga.” 6Ubwo nanjye ndatakamba nti “Rwose Nyagasani Mana, sinashobora kuvuga dore ndacyari muto !” 7Nuko Uhoraho arambwira ati “Wivuga ngo ndacyari muto kuko aho nkohereza hose uzajyayo, kandi n’ibyo ngutuma byose ukazabivuga. 8Ntugire umuntu utinya, humura turi kumwe ndagutabara. Uwo ni Uhraho ubivuze.” 9Uhoraho anyegereza ikiganza, ankora ku munwa maze arambwira ati “Dore nshyize amagambo yanjye mu kanwa kawe. 10Umenye ko uyu munsi nguhaye ububasha ku mahanga no ku bihugu byose, kugira ngo urandure kandi uhirike, utsembe kandi usenye, kugira ngo wubake kandi utere imbuto.”
ZABURI (Zab 71 (70), 1-2, 3, 5a.6, 15ab.17)
Inyik/ Iminsi yose nzamamaza ubudahemuka bwawe n’agakiza kawe.
Uhoraho, ni wowe buhungiro bwanjye,
sinzateterezwa bibaho.
Mu butabera bwawe unkiranure, undengere,
untege amatwi maze undokore.
Umbere urutare negamira,
nshobora guhungiramo buri gihe;
wiyemeje kunkiza,
wowe rutare rwanjye rw’intamenwa.
Ni wowe mizero yanjye Nyagasani,
narakwisunze kuva nkivuka,
unyitorera nkiva mu nda ya mama,
ni cyo gituma nzahora ngusingiza.
Nzatangaza ukuntu uri indahemuka,
iminsi yose namamaze agakiza kawe.
Mana, wanyiyigishirije kuva mu buto bwanjye,
na n’ubu ndacyarata ibyiza byawe.
IBANGONDIRIMBO RIBANZIRIZA IVANJILI
Alleluya Alleluya.
Ijambo ry’Imana ryabibwe mu mitima yacu,
hahirwa abaryakira rikera imbuto nyinshi.
Alleluya.
IVANJILI
+ Matayo (Mt 13, 1-9)
1Uwo munsi Yezu ava imuhira, maze yicara ku nkombe y’inyanja. 2Abantu benshi bamuteranira iruhande bituma ajya kwicara mu bwato, naho rubanda rwose ruhagaze ku nkombe. 3Ababwira byinshi mu migani ati “Umubibyi yavuye iwe ajya kubiba. 4Nuko igihe abiba, imbuto zimwe zigwa iruhande rw’inzira, inyoni ziraza zirazirya. 5Izindi zigwa mu rubuye ntizahasanga igitaka cyinshi, nuko zimera vuba, kuko igitaka cyari gike; 6izuba rivuye zirashya, ziruma kuko zitari zifite imizi. 7Izindi zigwa mu mahwa, amahwa arakura, nuko arazipfukirana. 8Izindi zigwa mu gitaka cyiza, nuko zera imbuto, imwe ijana, indi mirongo itandatu, indi mirongo itatu. 9Ufite amatwi, niyumve !”


text:
Home > Utuntu n’utundi > Igisobanuro cy’izina Alice n’imico ikunze kuranga abaryitwa
Igisobanuro cy’izina Alice n’imico ikunze kuranga abaryitwa
Izina Alice rifite inkomoka mu rurimi rw’Ikidage rikaba risobanura ukomoka mu muryango w’abanyacyubahiro.
Ba Alice akenshi usanga ari abakobwa bahora basa neza kandi bifitemo akantu ko kwamamara ku buryo bashobo kuba baba abahanzi, abakinnyi ba filime cyangwa undi muntu wese ukunzwe n’abantu benshi. Usanga bakunze kuba umwihariko mu bandi bityo benshi bagakunda kubigiraho ariko nanone haba ubwo bakabya bityo bakarambirana. Ba Alice ntibakira neza ubabwira amakosa yabo ndetse usanga ari abibone bibwira ko nta kosa na mba bagira.
Alice akunda abamushimagiza kubw’ibyo yakoze bityo usanga bakora n’imbaraga nyinshi cyane kugira ngo ababona umusaruro w’ibyo bakoze babashime. Akunda ibisa neza kandi agendana n’ibigezweho agakunda kuberwa.
Alice agira umutima w’impuhwe bityo usanga ahora akora ngo abandi cyane cyane abo akunda banezererwe mu buzima bwabo. Nubwo bitamugaragaraho cyane, Alice agira umuco kandi azi gukora ibikwiriye mu gihe cyabyo.
Alice ntakunda kwizirika ku mico ya kera kandi usanga yishyiriraho amategeko amugenga n’imitekerereze ye usanga itita kubyo abandi batekereza cyangwa ngo azitirwe n’uko abamuzengurutse babona ibintu, mbese afite ukwigenga gukomeye.
Mu rukundo, Alice usanga yikundira babandi badahora bamwiruka inyuma. Ntabwo yishimira na mba kugira umukunzi uhora amwiziritseho ahubwo akunda wawundi umwereka urukundo ariko kandi akanamuha ubwigenge. Ntakunda umusore ugaragaza amarangamutima ye cyane ahubwo aba ashaka ko amuhundagazaho imitoma kugira ngo yumve ko urukundo ruhari koko ariko umukunze agomba kumenya aho agarukuiraza mutoma ngo bitarenga bikaba kwa kugaragaza amarangamutima bya cyane.
Ukunze Alice kandi ntagomba gufuha bitabaye ibyo yajya ahorana agahinda kuko ubwigenge Alice agira mu rukundo butuma yirekura mu zindi nshuti nubwo biba bidasobanuye ko atabakunze kurusha uko akunze umukunzi we. Mu rugo Alice ni umubyeyi ukunda kandi uzi kurera abana cyane.
IBITEKEREZO BYATANZWE
-
By: Alice umurerwa On: 2017-10-07 23:53:04
Murakoze, nibyo pe ntanakimwe nsanze mwibeshyeho Nukuli 100%
-
By: prince On: 2017-10-08 03:19:23
This thing is cool
-
By: Muhayimana Eduige On: 2017-10-09 07:59:11
Muraho, ndabashimiye kubwo kuduha ibisobanuro by’amwe mu mazina yacu.
Bityo rero nanjye nabasabaga ko mwamfasha kumenya ibijyanye n’izina ryanjye. "Eduige" nurakoze


text:
Nyanza: Umurenge wa Busoro mu Mayaga waje ku isonga mu kwesa imihigo
Umurenge wa Busoro ubarizwa mu gice cyitwa icy’amayaga ukaba ari n’umwe mu mirenge 10 igize akarere ka Nyanza waje ku isonga mu kuba imihigo yose wiyemeje yaragezweho mu mwaka wa 2012-2013 hitawe kuri gahunda guverinema y’u Rwanda igenderaho.
Uyu murenge mu mihigo y’umwaka ushize wari ku mwanya wa munani ariko ubwo hagaragazwaga uko imirenge igize akarere ka Nyanza ikurikirana mu mihigo waje ku isonga ufata umwanya wa mbere n’amanota 90.6%. mu gihe uwa nyuma wabaye umurenge wa Mukingo n’amanota 71,2%.
Uyu mwanya wa mbere mu mihigo umurenge wa Busoro wawusimbuyeho umurenge wa Busasamana wari uwumazeho igihe kitari gito. Mbarubukeye Vedaste uyubora umurenge wa Busoro yabwiye bagenzi be ko icyamuhesheje umwanya wa mbere ari ugukorera ku ntego hamwe nabo bafatanyije kuwuyobora.
Yakomeje avuga ko ikindi cyabaranze uri ugukorera hamwe nk’ikipe buri wese akubahiriza inshigano ze ahamagariwe gukora mu kazi ke ka buri munsi.
Murenzi Abdallah yashimye abakozi bose b’uyu murenge agaragaza ko babaye indashyikirwa bagakora nk’abikorera kuruta gushyira imbere agasigane.
Uyu muyobozi w’akarere ka Nyanza utahwemye kugaragaza ko yishimiye ibikorwa byagezweho mu murenge wa Busoro yavuze ko ibyo bakora baba babanje kubitekerezaho kandi bakabikorera inyigo ifatika.
Mu murenge wa Busoro ngo abahakora kandi usanga bafite imikorere n’imikoranire ihamye hagati yabo ku buryo ubabonye wese ababonamo kuba ikipe imwe ifatanyije.
Yanenze imirenge yasubiye inyuma mu buryo bwo kwesa imihigo ayisaba kwisuzuma ikishakamo ikibazo yaba ifite gituma aho kujya imbere isubira inyuma.
Aha akaba yabwiraga cyane cyane abakorera mu murenge wa Busasamana bavuye ku mwanya wa mbere babagaho bakajya ku mwanya wa kane.
Imirenge itatu ya mbere yakoze neza kurusha iyindi yahawe ibyemezo by’ishimwe ndetse n’ibikombe byerekana ko babaye indashyikirwa n’abadahigwa mu mihigo nk’uko izina ry’intore zo mu karere ka Nyanza ribivuga.
Ibintu byitaweho mu isuzuma ry’imihigo y’imirenge igize akarere ka Nyanza bishingiye ku nkingi enye za guverinema zirimo ubutabera, ubukungu, imibereho myiza y’abaturage n’imiyoborere myiza.


text:
Urubuga www.topsante.fr ruvuga ko urukundo ari amayobera kandi kuruhishura by’ukuri bitoroha gusa, ngo hari ibintu by’ingenzi wagenderaho ukamenya niba umuntu agukunda urukundo rw’ukuri cyangwa urw’agahararo.
1.Uru rukundo ruba rushingiye gusa ku byo umuntu yashimye ku wundi bigaragara inyuma
2. Urwo rukundo rutuma umuntu atabona aho undi afite intege nke n’ibyiza afite rukabikabiriza.
3. Uru rukundo rugereranywa n’akazu kubakishije umucanga gusa kuko rutaramba cyangwa ngo rumare igihe : rurashyuha, rukamenyekana henshi ariko rurangira vuba. Aha ngo ukunda umuntu nyuma y’ukwezi wabona undi umurusha ibyo wakurikiye kuri we ukaba uramuretse wagukiye wa wundi.
4. Iyo havutse akabazo gato hagati y’abakundana, uru rukundo ruhita ruhagarara, mbese urukundo rw’agahararo ntiruzi kwihangana.
5. Uru rukundo rutangira kandi rukemeranwaho nta gihe cyo gutekereza kibayeho, rufatiraho, kandi nta gihe cyo kumenyana rugira.
6. Urukundo rw’agahararo ruba rufite impamvu ariko zishingira cyane ku ku kwikunda.
7. Urukundo rw’agahararo rugendera ku marangamutima y’abandi ntirwigera rwifatira icyemezo.
8. Urukundo rw’agahararo rubuza amahoro. Kuko ruba rwarakurikiye imimerere igaragara inyuma nk’uburanga cyane cyane, imyambarire n’ubutunzi. Iyo ibyo byose uwari wabikurikiye atakiri kubibona kuri mugenzi we atangira kubura amahoro yibaza uburyo agiye kwishakira abandi babifite ndetse anibaza uko agiye kuruvamo n’uwo utakiri kumugaragarira nka mbere.
9. Urukundo rw’agahararo nta kuri rugira, ruriyoberanya, rurirarira. Guhishanya biraruranga,urufite ntiyigera yumva yakwiyereka mugenzi we uko ari, ahora yirata ibyo afite n’ibyo adafite yaba imitungo, imibereho n’amateka y’ubuzima akurikije uko abona mugenzi we, nubwo ashobora kuba amwibeshyaho.
10. Uru rukundo rw’agahararo nta ntambwe rutera n’iyo rwayitera ruba rugira ngo rwigerere kuri bimwe mu byo rwakurikiye nk’ubutunzi cyangwa se igitsina. Aha ni hamwe ukunda azajya akosereza mugenzi we nabimubwira yumve ntacyo bimutwaye, nta mbabazi yamusaba cyangwa ngo yihatire kwihana iryo kosa ubutazarisubira. Naramuka amusabye imbabazi ntazabikorera kuko yumva yahemukiye mugenzi we, ahubwo azazimusabira kugira ngo icyo amutezeho atagihagarika.
Reba Video
Ibimenyetso 10 by'Urukundo rw'Agahararo
Urubuga www.topsante.fr ruvuga ko urukundo ari amayobera kandi kuruhishura by’ukuri bitoroha gusa, ngo hari ibintu by’ingenzi wagenderaho ukamenya niba umuntu agukunda urukundo rw’ukuri cyangwa urw’agahararo.
at 7:59:00 AM
Labels: urukundo


text:
Ibibazo bishingiye kuri Bibiliya
Ibibi byakomotse he?
Ubusanzwe, abantu baba bashaka kuba abanyamahoro, indahemuka n’abagwaneza. None se kuki urugomo, akarengane n’ubugome byogeye hirya no hino? Ntidusiba kumva amakuru avuga ibintu biteye ubwoba. Ese haba hari ushishikariza abantu gukora ibibi?—Soma muri 1 Yohana 5:19.
Ese Imana yaremanye abantu kamere yo gukora ibibi? Oya. Yehova Imana yaremye umuntu mu ishusho ye, amuha ubushobozi bwo kugaragaza urukundo nk’urwe (Intangiriro 1:27; Yobu 34:10). Ariko nanone yamuhaye impano yo kwihitiramo ibimunogeye. Igihe ababyeyi bacu ba mbere bahitagamo kwigomeka ku Mana, batakaje ubutungane. Aho ni ho dukomora ingeso yo gukora ibibi.—Soma mu Gutegeka kwa Kabiri 32:4, 5.
Ese ibibi bizahoraho?
Imana ishaka ko tureka gukora ibibi (Imigani 27:11). Ni yo mpamvu itwigisha uko twakwirinda gukora ibibi n’icyo twakora kugira ngo tugire ibyishimo nyakuri. Icyakora muri iki gihe ntidushobora kugaragaza urukundo nk’urw’Imana mu buryo butunganye.—Soma muri Zaburi 32:8.
Nubwo ibibi byogeye, Imana irareka bigakomeza kubaho mu gihe runaka, kugira ngo abantu bose bibonere ingaruka zabyo (2 Petero 3:7-9). Icyakora vuba aha, isi izaturwa n’abantu bishimye kandi bumvira Imana.—Soma muri Zaburi 37:9-11.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
1 Jyewe Yakobo,+ umugaragu+ w’Imana n’uw’Umwami Yesu Kristo, ndabandikiye mwebwe abo mu miryango cumi n’ibiri+ mwatataniye+ hirya no hino;
Ndabaramutsa!
2 Bavandimwe, nimuhura n’ibigeragezo bitandukanye, mujye mubona ko ari ibintu bishimishije+ rwose,
3 muzirikana ko ukwizera kwanyu kwageragejwe muri ubwo buryo gutera kwihangana.+
4 Ariko mureke ukwihangana kurangize umurimo wako, kugira ngo mube mwuzuye+ rwose kandi mutariho umugayo muri byose, mutagize icyo mubuze.+
5 Niba rero muri mwe hari ubuze ubwenge,+ nakomeze abusabe Imana+ kuko iha bose ititangiriye itama, itongeyeho incyuro;+ kandi azabuhabwa.+
6 Ariko rero, akomeze gusaba+ afite ukwizera adashidikanya na gato,+ kuko umuntu ushidikanya ameze nk’umuraba wo mu nyanja ushushubikanywa n’umuyaga,+ uteraganwa hirya no hino.
7 Mu by’ukuri, umuntu nk’uwo ntakibwire ko hari ikintu icyo ari cyo cyose azahabwa na Yehova.+
8 Uwo ni umuntu w’imitima ibiri,+ uhuzagurika+ mu nzira ze zose.
9 Umuvandimwe wo mu rwego rwo hasi yishimire ko ashyizwe hejuru,+
10 n’umukire+ yishimire ko acishijwe bugufi, kuko azavaho nk’ururabyo rwo mu gasozi.+
11 Izuba rirasa rizanye n’ubushyuhe bwaryo bwotsa rikumisha ibimera, maze uburabyo bwabyo bugahunguka, n’ubwiza bwabyo bukayoyoka. Uko ni ko umukire na we azumira mu nzira ze z’ubuzima.+
12 Hahirwa umuntu ukomeza kwihanganira ikigeragezo,+ kuko namara kwemerwa azahabwa ikamba ry’ubuzima,+ iryo Yehova yasezeranyije abakomeza kumukunda.+
13 Igihe umuntu ahanganye n’ikigeragezo+ ntakavuge ati “Imana ni yo irimo ingerageza.” Kuko Imana idashobora kugeragereshwa ibibi, kandi na yo nta we igerageresha ibibi.
14 Ahubwo umuntu wese ageragezwa iyo arehejwe n’irari rye rimushukashuka.+
15 Hanyuma iryo rari iyo rimaze gutwita, ribyara icyaha,+ icyaha na cyo iyo kimaze gusohozwa, kizana urupfu.+
16 Bavandimwe nkunda, ntimuyobe.+
17 Impano nziza+ yose n’impano yose itunganye ituruka mu ijuru,+ kuko imanuka iturutse kuri Se w’imicyo yo mu ijuru,+ kandi ntahinduka nk’uko igicucu kigenda gihinduka.+
18 Kubera ko yabishatse,+ yatuzanye akoresheje ijambo ry’ukuri,+ kugira ngo tube umuganura+ mu bo yaremye.
19 Mumenye ibi bavandimwe nkunda: umuntu wese ajye yihutira kumva ariko atinde kuvuga,+ kandi atinde kurakara,+
20 kuko umujinya w’abantu udasohoza gukiranuka kw’Imana.+
21 Nuko rero mwiyambure umwanda wose n’icyo kintu kitagira umumaro, ni ukuvuga ububi,+ maze mwemere mu bugwaneza ko ijambo rishobora gukiza ubugingo bwanyu+ riterwa muri mwe.+
22 Icyakora, mujye mushyira iryo jambo mu bikorwa,+ atari ukuryumva gusa, mwishukisha ibitekerezo bidahuje n’ukuri,+
23 kuko iyo umuntu yumva iryo jambo ntarishyire mu bikorwa,+ aba ameze nk’urebera mu maso he mu ndorerwamo.
24 Arireba, maze yagenda ako kanya akibagirwa uko asa.
25 Ariko ucukumbura mu mategeko atunganye+ atera umudendezo kandi agakomeza kuyibandaho, uwo azagira ibyishimo+ nabigenza atyo, kuko azaba ayashyira mu bikorwa,+ atari ukuyumva gusa akibagirwa.
26 Nihagira umuntu utekereza ko asenga Imana mu buryo bukwiriye+ ariko ntategeke ururimi rwe,+ ahubwo agakomeza kwishuka mu mutima we,+ gusenga kwe kuba kubaye imfabusa.+
27 Uburyo bwo gusenga butanduye+ kandi budahumanye+ imbere y’Imana yacu, ari na yo Data, ni ubu: ni ukwita ku mfubyi+ n’abapfakazi+ mu mibabaro yabo,+ no kwirinda kwanduzwa+ n’isi.+
Yohereze
Yohereze
BIBILIYA-UBUHINDUZI BW'ISI NSHYA
Yakobo 1
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Mube intungane nkuko Data ari intungane
“Mube intungane nk’uko So wo mu ijuru ari intungane”. Ibyo ni Yezu ubwe ubishishikariza abigishwa be. Imana ni “Nyirubutagatifu”, “Uriho” by’agahebuzo, na twe duhamagarirwa kuba “Intungane” ni ukuvuga “Kubaho” mu ishusho y’Imana.
“Nyirubutagatifu, Nyirubutagatifu, Nyirubutagatifu, ni Nyagasani Imana, Umutegetsi w’ingabo” (Izayi 6,3)
Aya magambo y’umuhanuzi Izayi tuyasubiramo mu gitambo cya misa nyuma y’Interuro y’Isengesho rikuru ry’Ukaristiya : “Nyirubutagatifu, Nyirubutagatifu, Nyirubutagatifu, Umutegetsi w’ijuru n’isi”. Irisengesho ry’igisingizo cy’igitambo cy’Ukaristiya ryibutsa ukwigaragaza kw’Imana, Nyirubutagatifu muri Yezu Kristu, jambo we Muzima, no muri Roho Mutagatifu utanga ubugingo.
Ijambo “ubutagatifu” risobanura guca, gutanya. Bisobanura ko igitagatifu ari icyatanyijwe, kigashyirwa ku ruhande, kigatandukanywa rwose n’igihumanye. Ariko igisobanuro cy’ubutagatifu muri Bibiriya kirakungahaye cyane ugereranyije n’icyo gisobanuro kigufi cyo gutanya. Igisobanuro cy’ubutagatifu muri Bibiliya gifite isoko ku Mana. Imana ni Yo ihitamo hanyuma igashyira ku ruhande. Ihitamo ahantu, igahitamo igihe, igahitamo umuntu, igahitamo umuryango nuko ikawugwatira. Iryo hitamo ntirishobora gutandukanywa n’ubwo butagatifu bw’Imana itandukanya hanyuma ikagwatira.
Imana Data ni Nyirubutagatifu
Imana ni “Uriho”, ni We udashobora kugira ishusho mu bigaragara : “Kuko ndi Imana simbe umuntu, rwagati muri mwe, ndi Nyirubutagatifu” (Hozeya 11,9). Iyo tuvuga “Dawe uri mu ijuru, Izina ryawe niryubahwe”, tuba duhamije ko Imana Data ari yo yonyine Nyirubutagatifu, ko izina ryayo rigomba kubahwa mu Butungane bwaryo.
Imana Mwana ni Nyirubutagatifu
Igihe Malayika Gaburiyeri agendereye umwari Mariya, yaramubwiye ati : “Roho Mutagatifu azakumanukiraho… ndetse ugiye kuvuka azaba intungane, kandi azitwa Umwana w’Imana” (Luka 1,35).
Buhoro buhoro intumwa zizagenda zimenya ko igikorwa cy’Imana ari ikimenyetso cy’ubumwe buhoraho bw’Imana Data, na Mwana na Roho Mutagatifu. Kristu ni Nyirubutagatifu ku bw’imibereho ye, ku bw’urupfu rwe n’izuka rye, kandi umurimo wa Roho Mutagatifu ni mbere na mbere Kunga ubumwe, gutagatifuza.
Imana Roho ni Nyirubutagatifu
Mu gusoza indangakwemera yacu turavuga tuti : “Nemera Roho Mutagatifu, na Kiliziya Ntagatifu, n’Urusange rw’Abatagatifu”. Ni mu gucengera ukwemera kwa pasika Kiliziya yumvise ijwi rinihira rivuga Izina ry’Imana. Ni no mu mabanga y’ubucungurwe n’ubwiyunge bwayo hatangarijwe izina ry’Ubutatu Butagatifu.
Twese duhamagarirwa kuba intungane
“Mwebweho rero, muzabe intungane, nk’uko So wo mu ijuru ari intungane” (Matayo 5,48). Aya magambo ya Yezu aributsa ayo mu gitabo cy’Abalevi : “Muzabe intungane, kuko njyewe Uhoraho Imana yanyu, ndi Intungane” (Abalevi 19,2). “Isiraheli, tega amatwi , Nyagasani Imana yacu ni We Mana wenyine. Urakunde Uhoraho Imana yawe n’umutima wawe wose, n’amagara yawe yose n’imbaraga zawe zose” (Ivugururamategeko 6,4-5). Iyi nteruro ibimbura isengesho rya Isiraheli ni indunduro y’inyigisho y’ubutungane isobanurwa mu Byanditswe Bitagatifu. Ubutungane bw’Imana ni imbarutso ku muntu. Bityo muntu akarangamira Imana, akayisubiza yiyemeza kubaho mu rukundo.
Inzira y’ubutungane ihera mu bwiyunge busesuye bw’umuntu wiyegurira wese Urukundo rw’Imana akakira abandi, akagaragariza ukwemera kwe mu bikorwa. Ntibisaba mbere na mbere kuzirikana cyane cyangwa kugira ibikorwa byiza byinshi. Ahubwo ni “gukunda cyane” nk’uko Mutagatifu Tereza wa Avila abivuga.
Byanditswe : tariki ya 27 Ukwakira 2017 saa 16:27:20, ubu
, : 457
Uwabitangaje : Robert MAKUTA
Liturujiya y'uyu munsi
Umwaka B, Imbangikane
Kuwa gatandatu, kwambara icyatsi
Isomo rya 1 : 2 Sam 1,1-4.11-12.19.23-27
Kuzirikana : Zab 80 (79)
Ivanjili : Mk 3,20-21.
Fabiyani Papa n’uwahowe Imana (250)
Sebastiyani Uwahowe Imana (288)
Inkuru zeheruka gutangazwa
Ubutumwa bw'Abepiskopi
Inyigisho
Aho tubarizwa
Commission Episcopale pour la Pastorale des Jeunes, C.E.P.J.C/o Cité des Jeunes "Nazareth" de Mbare
B.P. 66 Gitarama
Tél. : +250 787 171 955
E-mail : cepj@urubyiruko.org
Website : www.urubyiruko.org


text:
Mu buzima bw’abantu iyo bakorera Imana baba bifuza ko ibitura haba muri ubu buzima ndetse no mu buzaza. Ibi bijya gusa no mu buzima bwa buri munsi kuko akenshi abantu bakunda gukurikirana cyangwa kwita cyane k’uwabakoreye neza kugira ngo bazamwishyure.
Ibi ariko ntibikuraho ko ushobora kutiturwa ineza n’uwo wayigiriye, yanabyibagirwa kuko ari umuntu ariko Imana ntishobora kwibagirwa umuntu wayo wayikoreye.
Ubu uko iterambere rigenda ryihuta abantu baragerageza uko bakongera ubumenyi ari nako bashobora kubika mu byuma by’ikoranabuhanga byabo ibyo bakora ngo bidatakara. Ubu bwenge ariko bakoresha ntibushobora na gato kwigeza ku buhangange bw’Imana ishoborabyose yabaremye.
Ibi bishatse kuvuga ngo niba abantu bafite ubushobozi bwo kubika ibyo bakora Imana niyo yananirwa kubika cyangwa kuzirikana ibyo abantu bayo bayikorera? Ibi ariko si ibyiza gusa kuko n’ibibi bakora ntabwo ibiyobewe nubwo ishobora kwicecekera ntihite ibibahanira kubera imbabazi igira igitegereje ko nabo bayemerera bakihana ariko byose iba ibireba.
Bibiliya iravuga ngo ‘’ibyo urabikora nkakwihorera ukibwira ko mpwanye nawe rwose. Ariko nzaguhana mbishyira imbere y’amaso yawe uko bikurikirana.’’ Zaburi 50:16 Ibi bishatse kuvuga ko igihe cyose Imana icecetse bitavuga ko itabonye ibyo abantu bakora ariko baramutse batihannye yo ubwayo hari igihe izabishyira imbere y’amaso ya buri muntu uko bingana. Ubundi iyo wanze kwihana Imana iraguhana.
Mu bisanzwe Imana ni nziza kandi umuntu uyikoreye ibintu byiza iramwitura kandi ikamunezeza kuko atayitengushye. Igihe Yosuwa na Kalebu bavanaga n’abandi gutata igihugu Imana yarabishimiye ibaha gakondo kuko bomatanye na yo.
‘’Ni ukuri igihugu wakandagiyemo kizaba gakondo yawe n’iy’abana bawe iteka ryose, kuko womatanye n’Uwiteka Imana yanjye rwose.“(Yosuwa 14:9) Aha ni igihe Mose yoherezaga intumwa cumi n’ebyiri gutata igihugu cy’isezerano bagarutse Mose abahaye umwanya ngo basohoze ubutumwa, icumi muri bo batera abisirayeli ubwoba babereka ukuntu igihugu bigoye kuzakibamo ariko Kalebu na Yosuwa batanga amakuru y’ihumure ku bisirayeli.
Mose abonye uburyo Yosuwa ahamije gukomera kw’Imana kandi ahumurije Abisirayeli akaba adatewe ubwoba n’abanzi babo niko kuvuga ariya magambo kuri Kalebu ahakura isezerano ryo kuzaba muri kiriya gihugu ndetse we n’urubyaro rwe, kubaha Imana ntibigira uko bisa.
Mu by’ukuri ibyo umuntu akorera Imana nibyo izamwitura. Bibiliya iravuga ngo ‘Ntimuyobe: Imana ntinegurizwa izuru, kuko ibyo umuntu abiba ari byo azasarura.’’ (Abagalatiya 6:7)
Imana ntirobanura k’ubutoni ahubwo umuntu wese afite guhitamo Imana yamugeneye byose kandi ukora neza Imana izabimwitura, mu mahanga yose uyubaha agakora ibyo gukiranuka Imana iramwemera. Ariko na none umuntu aramutse akoze nabi ntayubahe byose izabishyira ku mugaragaro ubundi yiture umuntu wese ibihwanye n’ibyo yakoze.


text:
murakaza neza mw'ishuri ry'abizera bashya rya Bethesda Holy Churc
samedi 9 juin 2012
mardi 21 septembre 2010
INYIGISHO Z'UMUBATIZO ZIGENEWE ABIZERA BASHYA
AMAGAMBO ABANZA
Mwene Data utangiye urugendo rujya mw’ijuru, ukaba wariyemeje kwiga ngo uzabatizwe mu mazi menshi. Imana iguhe umugisha kubw’icyo cyemezo kizima wafashe. Turakumenyesha ko itorero ukirijwemo ari ryo Bethesda Holy Church ryiteguye kugufasha no kukuba hafi kugira ngo ubashe gukomeza urwo rugendo. Muri urwo rwego itorero ryateguye inyigisho z’ibanze zigutegura kugira ngo ubashe kubatizwa ushyitse kandi uzi neza impamvu itumye ubatizwa.
Turagushishikariza rero gukurikirana cyane izo nyigisho kuko ari ingirakamaro. Mu rwego rwo kugira ngo usobanukirwe neza ibyo wiga; Twe, nk’abigisha b’ishuri ry’umubatizo twaguteguriye aka gatabo kiswe “ Incamake y’inyigisho z’umubatizo” kazagufasha gusubiramo neza inyigisho wize mu gihe ugeze mu rugo kugira ngo urusheho kuzisobanukirwa.
v Ibyitonderwa:
-Kuba ufite izi nyigisho zanditse ntibivuga ko ugomba kureka kuza kwiga inyigisho nk’ibisanzwe.
-Kugira ngo wemererwe kubatizwa ugomba kuba warabonetse igihe gihagije kandi warize neza inyigisho zose ziteganyijwe kandi ufite ubuhamya bwiza mu baturanyi bawe.
-Igihe Giteganyijwe cyo kwiga izi nyigisho ni amezi 3 (3months)
-Izi nyigisho zigirwa ku rusengero rwa Bethesda Holy Church inshuro 2 mu cyumweru:
Ø Kuwa kane saa cyenda-saa kumi n’imwe (3:00-5:00)
Ø Ku cyumweru saa sita n’igice-saa munani (12:30-2:00)
-Nyuma ya buri nyigisho, buri munyeshuri ahabwa ikizamini cyanditse kugira ngo turebe ko yumvise, kandi nyuma y’inyigisho zose agahabwa ikizamini rusange kuri izi nyigisho zose.
-Izi nyigisho zishingiye kuri Bibiliya yera ijambo ry’Imana niyo mpamvu imirongo yose yo muri Bibiliya uzasanga muri izi nyigisho ugomba kuyisoma yose witonze kugira ngo bigufashe kurushaho gusobanukirwa.
-Ugomba kugira umwanya uhagije wo gusoma ijambo ry’Imana no gusenga kugira ngo ubashe gukomera mu rugendo.
-Gerageza wubahe gahunda yawe kandi ukoreshe igihe cyawe neza.
-Mu gihe ugize ikibazo cyangwa se hari icyo utasobanukiwe wakwifashisha abigisha bawe.
-Ugomba kuba witabira gahunda za serire uteraniramo kuko mbere y’uko ubatizwa ugomba kuzana icyemezo cya serire kigaragaza ubuhamya bwawe. Ku cyibazo wagira ukabona cyahungabanya ubuzima bwawe bwo mu mwuka, wakwegera abashumba b’itorero n’abandi bakozi b’Imana bo mw’itorero maze bakagusengera kandi bakakugira n’inama.
i) Ubumenyi rusange kw’itorero ryacu
Bethesda Holy Church ni itorero rishingiye ku mahame ya gikristo, ryemera Umwuka wera n’impano zawo. Ryatangiriye mu mujyi wa Kigali (ku Muhima) ku itariki ya 15/8/2004 ritangijwe na Rev. Pasteur RUGAMBA ALBERT, Kubw ’umuhamagaro yashyizwemo n’Imana ndetse no kubwo kumvira itegeko ryayo ryo kuvuga ubutumwa no guhindura abantu bo mumahanga yose abigishwa baYesu Kristo (Matayo28:19-20).
Kubw’umugambi mugari w’Imana ku bantu bayo no kubwo kwaguka k’umurimo , Imana yamuhaye abandi bakozi bayo bafatanya kuragira uwo mukumbi mugari aribo Past. KAYITARE Jean Baptiste, Past. RWIBASIRA Vincent, Past. MUHIRE Fidèle n’abandi bakozi b’Imana batandukanye.
Ubu kugera uyu munsi itorero Bethesda Holy Church rimaze kugira amashami menshi hirya no hino kandi umurimo w’Imana ukomeje kwaguka kubw’ibitangaza by’Imana bikomeje gukorerwa mw’itorero aha twavuga nko gukira indwara zikomeye, no gutabarwa mu buryo butandukanye; ibyo bituma ababibonye bahindukirira Imana maze umubare w’abakizwa ukiyongera (BETESIDA ni izina ry’ikidendezi cy’amazi menshi riri mururimi rw’uruheburayo ; Imana yoherezagamo Malayika wayo akayahinduriza maze ugezemo mbere agakira indwara ye iyo ariyo yose. [Yohana5:2-4])
I. Inyigisho ya 1: UBUMENYI KURI BIBIRIYA YERA
Bibiliya yera ni igitabo cy’ijambo ry’Imana. Irimo ibyanditswe byera byose nk’uko byahumetswe n’Imana, twayihawe kugira ngo itwigishe, itwemeze ibyaha byacu,idutunganye kandi iduhanire gukiranuka kugira ngo tube dushyitse, dufite ibidukwiriye byose ngo dukore imirimo myiza yose. (2Timoteyo 3:16-17).
Bibiriya itwereka umutima w’Imana , yerekana umuntu icyo aricyo, inzira y’ agakiza, igihano cy’abanyabyaha n’amahirwe y’abizera umwami Yesu. Ibyo yigisha n’ibyera kandi nibyo bituma umuntu ahindukirira Imana. Ibyo ivuga n’ibyukuri kandi ibyo yemeza ntibikuka uyisome niba ushaka kuba umunyabwenge; uyizere kugirango ukizwe ; kandi uyumvire kugirango utunganire Imana yawe. Niyo mucyo wawe, ni ibyo kurya byawe; niyo igukomeza. Izakuyobora inzira ijya mw’ijuru ; Izakubera inkoni yo kwishyingikirizaho, izakwigisha uko ukwiriye kwifata bya gikristo; niyo nkota yawe ku rugamba rwawe na satani, ikingura ijuru, ikinga inzugi z’ ikuzimu , ikwereka Kristo ikakutuzanira ibyiza kandi igahesha Imana icyubahiro.
Yishyire ku mutima wawe wemere igutegeke iyobore intambwe z’ibirenge byawe ,uhore uyisoma witonze kandi usenga kuko ari isoko y’ubutunzi n’ ubuturo bw’icyubahiro kandi ni umugezi w’ibyishimo udakama. Igomba kwitabwaho izahesha ingororano abayumviye Izacira imanza abahinyuye guhugura kwayo kwera.
I.1. IBITABO BIGIZE BIBILIYA YERA
Igizwe n’ibitabo 66 bigabanyijemo ibice bibiri : Isezerano rya kera n’ Isezerano rishya
I.1.1. Isezerano rya kera: Isezerano rya kera ririmo ibice 4 rikaba rigizwe n’ibitabo 39
Ø Ibitabo by’amategeko cg bya Mose (5) :- Itangiriro; Kuva; Abalewi; Kubara; Gutegeka kwa kabiri.
Ø Ibitabo by’amateka (13):-Yosuwa, Abacamanza, Rusi, 1Samweli, 2Samweli, 1Abami, 2Abami, 1Ngoma , 2Ngoma, Ezira, Nehemiya, Esiteri na Yobu
Ø Ibitabo by’ ubwenge (4): -Zaburi, Imigani, Umubwiriza,Indirimbo ya Salomo .
Ø Ibitabo by’ubuhanuzi (17)
- Abahanuzi bakuru 5: – Yesaya, Yeremiya ,Amaganya ya Yeremiya, Ezekiyeli,Danieli.
- Abahanuzi bato 12 :-Hoseya,Yoweri, Amosi, Obadiya, Yona, Mika, Nahumu, Habakuki , Zefaniya,Hagayi, Zekariya, Malaki .
I.1.2. Isezerano rishya : Isezerano rishya riigizwe n’ ibitabo 27
Ø Ibitabo by’ ubutumwa bwiza bwa yesu (4):-Matayo ,Mariko, Luka ,Yohana,
Ø Igitabo cy’ Ibyakozwe n’intumwa(1)
Ø Ibitabo by’inzandiko (21): Abaroma, 1Abakorinto, 2Abakorinto, Abagalatiya-Abefeso, Abafilipi, Abakolosayi, 1Abatesalonike, 2Abatesalonike, 1Timoteyo, 2Timoteyo, Tito, Filemoni, Abaheburayo, Yakobo, 1Petero , 2Petero, 1Yohana, 2Yohana, 3Yohana, Yuda.
Ø Igitabo cy’ ibyahishuwe(1)
II. Inyigisho YA 2: KUBYARWA
Kubyarwa ubwa kabiri bivuga kubyarwa n’amazi n’umwuka. Ni ukuvuka mu buryo by’umwuka maze ukaba icyaremwe gishya ukaba umwana w’Imana. Kugira ngo ubisobanukirwe neza reka twifashishe inkuru y’umugabo witwaga Nikodemu dusanga muri YOHANA3:1-6. Uwo mugabo yari umunyedini ukomeye ndetse akaba n’umwigisha w’abayuda ariko akaba atari azi ibyo kubyarwa ubwa kabiri no kuba umwana w’Imana, niko gusanga Yesu ari nijoro maze Yesu aramusobanurira. Bivuga ko n’ubu hari abantu buzuye mu madini ariko bataramenya inzira nyayo yo guhinduka abana b’Imana.
· Kubyarwa ubwa kabiri bigizwe n’inkingi eshatu (3) zikomeye arizo: Kwihana, Kwizera no Kubatizwa ; nuzisobanukirwa uzaba umenye kubyarwa ubwa kabiri icyo ari cyo.
II.1. KWIHANA
Kwihana ni inyigisho y’ibanze ituma habaho impinduka mu buzima bw’uwizera. Igisobanuro nyacyo cy’iri jambo KWIHANA ni “UGUHINDURA IMITEKEREREZE N’IMIKORERE MIBI WAGENDERAGAMO MAZE UGAKORA IBYIZA.”
Ukwiriye kumenya ko nta bundi buryo dufite butuma dusabana n’Imana (Data wa twese) bitanyuze aho mu kwihana.
Kwihana ni ugutera umugongo ingeso mbi zose z’ibyaha wagenderagamo ugahindukirira Imana ihoraho.
Imirongo yo muri Bibiliya ivuga ku kwihana:-Matayo3:1-6;8 -Ibyakozwe2:38
-Matayo 4:17 -Ibyakozwe3:19
- Luka24:47-48 Ibyakozwe17:30
*Kubabarirwa: Iyo wihananye Ubikuye ku mutima kandi uciye bugufi uko ibyaha byawe byaba bingana kose urabibabaririrwa ( yesaya1:18-20)
*Mwene Data wiga izi nyigisho , ukwiye kumenya kandi ko hari ingaruka z’ibyaha ku bantu banga kwihana; izo ngaruka zigaragara guhera umuntu akiri mw’isi ndetse no kw’iherezo ry’ubuzima bwo mw’ isi akazarimbuka. (Abaroma6:23)
Ibyakozwe10:43 -umwizera wese azababarirwa ibyaha kubw’izina rya yesu
Abaroma4:7 - hahirwa ababariwe ibicumuro byabo
Abakolosayi1:14 -niwe waducunguje amaraso ye ngo tubone kubabarirwa ibyaha byacu
Abaheburayo4:16 -Twegere intebe y’ubuntu kugira ngo tubabarirwe ibyaha
Luka6:37 - Nimubabarire abandi namwe nibwo muzababarirwa
II.2. KWIZERA
Iyo umaze kwihana ugomba kwizera kugira ngo ubone agakiza. Dore rero ibintu by’ingezi ukwiriye kwizera utabishidikanyijeho kugira ngo ubone agakiza:
-Kwizera ko Yesu yaje mw’isi avuye mw’ijuru akanyura mu nzira yo kwihindura umuntu yari Imana. (Yohana1:1-3)
-Kwizera ko yakoze imirimo n’ibitangaza bikomeye cyane mu gihe cyose yari mw’isi (Mariko5:36, LUKA8:50-56)
-Kwizera ko yababajwe mu buryo bwose kandi agapfa urupfu rwo kumusaraba. (Luka24:46 , Ibyakozwe10:40).
-Kwizera ko yahambwe akazuka nyuma y’iminsi itatu akamara indi minsi nyuma agasubira mw’ijuru.(Ibyak. 10:40 , Luka24:46).
-Kwizera y’uko azagaruka kujyana abizera ngo bazabane nawe iteka ryose (Abatesalonike 4:16-19)
-Kwizera ko ntawundi mw’isi cyangwa mw’ijuru agakiza kabonerwamo keretse Yesu Kristo gusa. (Ibyakozwe 4:12 , Yohana3:18)
(Ibi byose nubyizera bizagufasha kutagushwa n’abigisha inyigisho zihakana Yesu n’ubumana bwe).
II.3. KUBATIZWA
Bibiliya year itwereka imibatizo ibiri dukwiye kubatizwa :
-Umubatizo wo mu mazi menshi
-Umubatizo wo mu mwuka Wera
II.3.1.Umubatizo wo mu mazi menshi
Umubatizo wo mu mazi menshi ni ikimenyetso kigaragaza gupfa no kuzukana na Kristo .
Kuki ari ngombwa ko Uwizeye wese abatizwa mu mazi menshi ?
Ø Kubatizwa mu mazi menshi nibyo bikwiriye abakiranutsi. (Matayo 3:15)
Ø Kubatizwa mu mazi menshi ni ukumvira itegeko ry’Umwami Yesu
(Matayo 28:18-19 )
Ø Kubatizwa mu mazi menshi ni ugusohoza gukiranuka kose. ( MATAYO 3:15)
Ø Kubatizwa mu mazi menshi ni ukwemera gushyira kumugaragaro ko wifatanije neza na Yesu muri byose Abantu bakabimenya.
Ø Kubatizwa mu mazi menshi ni urufunguzo rwo kwinjira mu muryango w’Abana b’Imana ( mw’Itorero ) bituma wemererwa gusangira n’abandi igaburo ryera ukanakorerwa ibyo ukeneye ku bayobozi aribo babyeyi bawe bo mu mwuka. (ABEFESO 2:19-20.)
Ø Kubatizwa mu kristo yesu uhinduka umwana w’Imana ukaba wambaye kristo (Abagaratiya3:26-27)
II.3.2.Umubatizo wo mu mwuka wera.
i)Umubatizo wo mu Mwuka wera ni iki?
Ubundi Bibiliya yera itubwira ko hariho Imana imwe ariko yigaragariza mu butatu bwera aribwo (Imana Data wa twese, Imana mwana ari we Yesu Kristo n’Imana Mwuka wera). Dushingiye kuri ibyo rero tubona ko umwuka wera yahozeho mbere yo kuremwa kw’isi.
Mu gihe cy’isezerano rya kera mbere yo kuza mw’isi k’umwami wacu Yesu Kristo, iyo Imana yashakaga kuvugana n’abantu bayo yoherezaga Umwuka wera ku muhanuzi runaka maze agahanura uko yategetswe cyangwa agakora ibyo abwiwe gukora maze umwuka wera akongera gusubira ku Mana.
Icyo gihe benshi barananirwaga bakaneshwa kubw’uko batabanaga n’umwuka wera igihe cyose kuko bari batarakamuhabwa. Ariko Imana isezeranya ko mu minsi y’imperuka izasuka umwuka wera ku bantu bose. (Yoweli2:28).
Mu isezerano rishya tubona urukundo Imana yakunze abari mw’isi bose rwatumye itanga umwana wayo w’ikinege kugira ngo aze acungure abantu (Yohana 3:16). Uwo yari Imana ariko yemera kwihindura umuntu avukira mw’isi, ayikuriramo, abana n’abigishwa be maze igihe kigeze apfa urupfu rwo ku musaraba ngo aducungure, ku munsi wa gatatu arazuka nk’uko yari yabivuze.
Amaze kuzuka amarana n’abigishwa be iminsi 40 abakomeza, ababwira uko bazitwara mu gihe azaba amaze gusubira mw’ijuru, ariko bari bafite ubwoba kuko bumvaga ko nibasigara bonyine abayuda n’abatambyi bakuru bazabica nk’uko baribishe Yesu. Ariko Yesu arabahumuriza ababwira ko atazabasiga nk’imfubyi ahubwo azaboherereza umufasha uzahorana nabo ibihe byose ariwe Mwuka wera. (Yohana 14:15-31) Yavugaga uwo Imana Data yari yaradusezeranyije, Yesu amaze gusubira mu ijuru basigaye bafite ubwoba bikingiranye mu cyumba cyo hejuru i Yerusaremu.
Nk’uko isezerano ry’Imana ryari riri, ndetse nk’uko Yesu ubwe yari yasize abivuze; nyuma y’iminsi 10 gusa byarasohoye; umusi wa Pentekote usohoye bose bari hamwe, bahuje umutima; batungurwa n’umuriri uvuye mw’ijuru umeze nk’umuyaga uhuha cyane , nuko buzura umwuka wera batangira kuvuga mu zindi ndimi. Nuko abo mu mahanga yose bari bateraniye aho batangazwa n’uko bumvise bavugamo n’indimi z’iwabo. (Ibyakozwe2:1-13).
“Ng’uko rero uko umubatizo wo mu Mwuka wera watangiye”
ii) Akamaro k’Umwuka wera
· Umwuka wera yitwa umufasha , umurengezi , umuvugizi wacu, ni ikimenyetso cy’uko turi abana b’Imana (Abaroma8:14)
· Ni umufasha wacu mu mibereho yacu kuko mu ntege nke zacu niwe udutakira imbere y’Imana Data. (Abaroma 8:26-27)
· Umwuka wera n’ umuriro kandi uwo muriro utuzanira imbaraga mu mutima (abaroma12:11) kandi nkuko mubizi akamaro k’umuriro ni ugutwika, niko n’umwuka wera atwika ibidashimisha Imana biri muri twe.
· Umubatizo w’umwuka wera n’igihamya yuko Imana itwemera ko turi abana bayo (Ibyakozwe15:8)
· Umubatizo w’umwuka wera n’imbaraga ziva mu ijuru zidufasha kunesha ibyaha zikatuyobora mu gukorera Imana.
Muri make umwuka wera aduha imbaraga :
-Z o gukomera mu rugendo.
-Zo guhamya Yesu mu batamumenya
-Zo gutanga ubuhamya bw’ibyakoretse muri twe
-Zo gusenga tudacogora
-Zo kwihangana mu bigeragezo duhura nabyo
Ingero:
1) Mu bigisha ba Yesu harimo uwitwaga Simoni Petero wihakanye Yesu imbere y’umuja mugihe yari atarabatizwa mu mwuka wera ariko aho amariye kubatizwa mu Mwuka Wera ashobora guhamya Yesu yivuye inyuma imbere y’iteraniro ry’abantu benshi bari bateraniye i Yerusaremu (Ibyakozwe2:14-42)
2) Imbaraga z’umwuka wera zatumye Umugabo witwa Sitefano yihanganiye kurenganyirizwa izina rya Yesu kugera naho yicishwa amabuye (ibyakozwe 7:1-60).
iii) Uburyo umuntu ashakamo umubatizo w’Umwuka Wera
Umubatizo w’Umwuka Wera nta mupasitori uwubatizamo abantu,nta
n’undi wese wakora uwo murimo uretse Yesu gusa. Yohana wabatirizaga
abantu kuri Yorodani, amaze kubatiza yarababwiye ngo: ‘Jyeweho ndabatirisha amazi ariko nyuma yanjye hazaza undi uzababatiria Umwuka Wera n’Umuriro’’ MATAYO 3:6
kubera iyo mpamvu rero ukwiriye kumenya ko nta wundi muntu uriho uzakubatiza muri uwo mubatizo ahubwo dore inzira ucamo:
ü Niba hari icyaha icyo aricyo cyose wahishe mu mutima wawe banza ucyature kandi ucyihane kuko umwuka wera yinjira ahantu hejejwe kuko ari uwera ,ugomba rero :
ü Kwizera ko ari isezerano ku bizera bose. (Ibyakozwe 2:37-38 )
ü Kugira umwete n’ishyaka byo kubatizwa mu mwuka wera igihe cyose.
ü Kugira umwete wo gusengera icyo cyifuzo.
ü Guhorana umwete wo gusengera icyo cyifuzo igihe cyose n’aho urihose.
ü Gusengerwa n’abakozi b’Imana bakurambitseho ibiganza nturambirwe.
iv) Ibimenyetso byerekana ko umuntu yabatijwe mu mwuka wera:
1.Kuvuga mu rurimi rushya; ibi bishobora kubaho mu mwanya muto rimwe gusa cyangwa se kenshi mu bihe bitari bimwe.
2.Kugira imbaraga zo gusenga waba uri mu rugo, mu rusengero ndetse n’ahandi hose.
3.Kugira imbaraga zo kunesha ibyaha no guhamiriza abandi ibyo Yesu yagukoreye baba bakomeye cyangwa se boroheje.
III. Inyigisho ya 3: IMYIFATIRE Y’ UMUKRISTO UGEZE MW’ ITORERO
Mwene data urimo kwiga izi nyigisho ukwiye gusobanukirwa ko urimo kwitegura kwinjira mw’itorero ariryo muryango w’abana b’Imana kandi ko nta wundi mubyeyi uzagira ahubwo ko Abakristo bose ari ababyeyi bawe na bakuru bawe . Hakaba rero hari imyifatire ukwiriye kuzagira umaze kwinjira.mu muryango w’abana b’Imana.
III.1.Gusangira ifunguro ryera (1 Abakorinto 11:23-30)
Igaburo ryera dusangira, tubikora twubahiriza itegeko twasigiwe n’Umwami Yesu(Luka22:19-20).
Igaburo ryera rituma ubusabane bwacu na Kristo burushaho gukomera.(Ibyakozwe10:1617)
Igaburo ryera rituma umukristo ahora agira ubugingo bushya bunesha murugendo rwe.
Igaburo ryera rituma Umukristo akira indwara ndetse rikamubera n’urukingo.
Igaburo ryera rihora rimwibutsa ko hariho umunsi wo kuzasangira na Yesu mu bwami bwe.(Ibyahishuwe19;6-8 ),(Mariko14:25).
III.2 . Gukunda no kubaha abayobozi b’Itorero ryawe
Ugomba gukunda no kubaha abayobozi b’itorero ryawe kuko nibo babyeyi mu Mwuka nibo bagusengera, nibo bakugeza ho ijambo ry’Imana,nibo bagusura bakakwitaho, nibo bagusezeranya mugihe cy’ubukwe bwawe ,kandi ninabo bagushyingura mu gihe utashye ugiye mw’Ijuru.
III.3.Gukunda itorero ryawe no kurikorera
Umukristo mu itorero ameze nk’umwana mu rugo akwiriye guhora azirikana ko afite Itorero yavukiyemo cyangwa yakiriwemo akaribamo niryo muryango we muburyo bw’umwuka . Bityorero nawe nk’umukristo mu itorero ryawe
Ukwiriye kurikunda ukarikundisha n’abandi
Ukwiriye kurivuganira mu bandi
Ukwiriye kurirwanira mugihe ritukwa n’abandi
Ukwiriye kuryitangira no kuryubaka ugaharanira ko ritera imbere mu buryo bw’Umwuka no mu bukire busanzwe.
Ukwiriye gutanga kimwe mw’icumi n’amaturo neza n’umutima mwiza uko ubyungutse ngo bifashe mu murimo w’Imana. (MALAKI3:10)
Ukwiriye gutanga indi misanzu iteganirizwa gukora ibikorwa bitandukanye.
(Ezira:368-69)-(Hagayi1:4-10)
III.4. kwera imbuto nziza mubantu yaba mw’itorero no hanze yaryo
Kwera imbuto nziza bivuga gukora imirimo yo gukiranuka ikagaragarira abandi maze nabo bakifuza kumera nkawe naho baba batakwemeraga ariko kubw’ imirimo yawe myiza bakavuga bati uyu ni umukiranutsi koko. Ijambo ry’ Imana naryo ritwereka imbuto z’umwuka nk’ibikorwa byiza bikorwa n’ umukristo ari byo: urukundo, ibyishimo, amahoro, kwihangana, kugira neza, ingeso nziza ,gukiranuka, kugwa neza, kwirinda,…. Ibimeze bityo nta mategeko abihana. (Abagaratiya 5:22-23)
Kubera iki tugomba kwera imbuto nziza? (Matayo12:33, matayo13:31, yohana15:2-16,abefeso5:9,abafilipi1:9)
Imbuto nziza nizo zidutandukanya n’abapagani. (Matayo7:16)
Imbuto nziza nizo zitumenyekanisha ko twakijijwe. (Matayo3:8)-(Luka3:8-10)
Imbuto nziza nizo zubahisha Imana Data wa twese na Yesu.
Imbuto nziza kandi zubahisha itorero ryawe n’abayobozi bawe.
III.5. GUKORA IMIRIMO ISANZWE YO KWIRWANAHO MU BUZIMA RUSANGE (2Abatesalonike 3:6-12)
Hari abantu bamwe bagira ubuyobe bakumva ko Atari ngombwa gukora bavuga ko Imana izabatunga nk’uko itunga inyoni zo mukirere cyangwa bakitwaza ko ijambo ry’Imana rivuga ko umukiranutsi atazicwa n’inzara ariko ibyo ni ubuyobe kuko ahubwo ijambo ry’Imana ridusaba gukora ndetse riti ” udakora ntakarye” ,kandi ko bazatungwa n’imirimo y’intoki zabo
- Umukristo akwiriye kugira gahunda ntapfe kuzerera aho abonye hose’
-Akwiriye kugira gahunda mukubaho kwe.
-Kugira igihe cy’akazi ke ka burimunsi
-Igihe cyo kwidagadura
-Igihe cyo gusenga no gusoma Ijambo ry’ Imana
-Igihe cyo gukora imirimo y’ Imana
Ibi bizagufasha cyane kwibeshaho no kutitesha agaciro muri byose imbere y’abantu bose.
IV. Inyigisho ya 4: IMPUGURO ZITARI ZIMWE
IV.1. KWIRINDA
Bitewe n’uko iyo umaze guhindukirira Imana,satani akomeza kuguhiga agutegera mu nzira nyinshi, ni byiza ko wowe ugira kwirinda
Kwirinda cyane za nshuti za cyera izo mwagendanaga utarakizwa
Kutifanya n’abatizera mudahwanye ndetse n’abandi biyitirira ko bakijijwe ariko imirimo yabo ikaba ari mibi (2Abakorinto6:14,Abaroma13:14 )
(NB:Kutifanya n’abatizera ntibivuga ko tutakorana nabo cyangwa ngo tuganire nabo ahubwo bivuga ko twakwirinda ko badushora mu bibi.)
IV.2. GUSENGA
Gusenga ni ki? Ni ugusabana n’Imana, ni ukaganira n’ Imana,
Umukristo wese akwiye kumenya ko akwiye kugira umwanya wo kwihererana n’Imana akaganira nayo mu gusenga kuko ariwo murongo tubonaniramo n’ Imana,kandi ugasengesha umwuka iteka (Abefeso6:18 ,Yuda 1:20,Abafilipi 3:3 Yohana4:23)
Usenga wese agomba kuba yejejwe n’amaraso ya Yesu kuko mbere yo kugira icyo usaba ubanza gusa imbabazi noneho ukemererwa gusabana nayo kuko itubwira ko itaniwe kudusubiza ahubwo gukiranirwa kwacu n’ibyaha byacu nibyo bituma Imana itwima amaso ikanga no kutwumva (Abaheburayo10:2, Mariko11:25, Yesaya59:1-2),ukwiye kumenya neza ko gusenga bizakugirira umumaro nusengana umwete(Yakobo5:16, Ibyakozwe10:4 umugabo witwa Koruneliyo Imana imuhamiriza kubwo gusenga no gukiranuka kwe.) Bibiriya ngo ubabaye n’asenge (Yakobo 5:13) kandi rero dusenge ubudasiba (1Abatesalonike5:17, Abaroma5:12, Abakolosayi4:2,1Timoteyo5:5 Luka21:36
Imana itubwira kuba maso dusenga kugirago duhangane n’ ibihe bikomeye (Luka21:36 Mariko13:33) kandi ibyananiranye byose mu gusenga biraneshwa kuko twahawe ubutware n’ ubushobozi mu gusenga (Matayo15:21,) kandi tuhakura imbaraga zidukomeza mu rugendo no kurwana n’ umwanzi wacu satani rero sobanukirwa ntakinanirana mu masengesho kandi nta wusenga Imana akiranuka uzakorwa n’ isoni
Hari intwaro z’umukristo gusenga nayo n’intwaro “Abefeso6:10-18”
Hari amasengesho yo kwiyiriza ubusa ayo agira imbaraga zikomeye zo guhangura ibyananiranye no kunesha, buri mukristo wese akwiye kwitoza kuyasenga kuko ari aya ngombwa . umwami Yesu nawe yasengaga yiyiriza ubusa (amasengesho y’ubutayu Mariko1:35 ruka5:16) hari imbaraga ,imigisha,amavuta,n’ibitangaza tubonera mu masengesho .
Imana itubuza gusenga nk’indyarya( Matayo6:6) gusenga ni bya buri wese wakijijwe usibye ko bigomba gukorwa neza twejejwe kuko gusenga k’umunyabyaha ari ikizira ndetse n’induru mu matwi y’Uwiteka Imana .
Tubona ko Yesu nawe yagishije intumwa ze gusenga ndetse akazitoza nawe yarasengaga kandi ari Imana usibye ko yari yambaye umubiri yatwereka ga inzira y’ibintu byose ko iboneka mugusenga “ruka 11:2”, matayo 14:23” matayo 26:36
Ibice bigize isengesho :
Gushimira Imana ko yabanye naweikakurinda muribyose.
Kuyiramya no gusabana nayo usenga
Gusaba imbabazi kubw’ibyaha n’ibicumuro byawe.
Gusabira abera n’umuryango wawe ,n’itorero ryawe
Kwisengera wowe ubwawe ugasoza uyishimira kandi wizeye ko gusenga kwawe Imana ikumvise.
IV.3.KWIHANGANIRA IBIGERAGEZO.
Ibigezerazo bigizwe n’ ibice bitatu :-ibigeragezo bituruka ku Mana, -ibigeragezo bituruka ku mwanzi satani n’ibyo umuntu yizanira we ku giti cye.
Ukwiriye kumenya ko umukristo wese ageragezwa kuko Imana ijya ipima umwana wayo ngo irebe ko ayikunda kandi ngo irebe ko kwizera kwe gushyitse.
Humura umukiranutsi wese arageragezwa ariko ntiyaguha ibirenze kwizera kwawe “Abafilipi1:29 ,1Abakorinto10:13 ,1Petero4:12 ,usibye ko bamwe bananirwa kwihangana bakabivamo bagasubira inyuma bakihebeshwa n’ibigeragezo ariko ukwiye kumenya neza ko umugambi wa satani ariko wabivamo ,ntiwishimire mu Mana ukazarimbukana nawe
URUGERO:-kugeragezwa kwa yobu kandi yari umukiranutsi “soma igitabo cya yobu”
Ariko nyuma yo kugeragezwa iyo wabyitwayemo neza ubona umugisha w’Imana aribyo bihembo byayo .ijambo ry’Imana “hahirwa uwihanganira ibimugerageza namara kwemerwa azahabwa ingororano( Yakobo 1:12)
Ariko mu kugeragezwa Yesu abana natwe akadutabara kuko nawe yabinyuzemo nawe abasha gutabara abageragezwa (Luka 4:2 ,1Abakorinto10:13, Abaheburayo2:18 ,Ibyahishuwe3:10.)
Umugambi w’Imana ku buzima bwawe ni mwiza ntutinye “yeremiya 29:11”
IV.4.IBYO GUKUNDA , KURAMBAGIZA NO GUSHAKA
1.Bishoboka ko umuntu yaza mw’itorero kandi yari afite inshuti hanze bakaba bari bafite n’umushinga wo kubana. Ni byiza kubibwira abayobozi mbere y’igihe kugira ngo bamugire inama.
2. birashoboka ko waza mw’itorero wari uri ku mugabo ufite undi mugore, nabyo bibwire abayozi mbere y’igihe bakugire inama
3. Birashoboka ko waza mw’itorero nyuma ugakundwa cyangwa umukobwa cyangwa umusore wo mu rindi dini nabyo bimenyeshe abayobozi bawe bakugire inama.
4.ushobora kugira igitekerezo cyo kurambagiza nanone mwitorero
- Banza ufate igihe cyo kubitekerezaho no kubisengera. Kugira ngo Imana ikuyobore neza.
-Gerageza kugira ibyo witegura bijyanye n’ubukwe we kuzihuta cyane,fata igihe cyo kubitekerezaho, urebe niba ufite ubushobozi bwo kubona inzu, ibikoresho byo mu rugo, inkwano n’ibindi.
-Mubimenyeshe ababyeyi banyu n’itorero mbere y’igihe mubone no kubimenyesha n’abandi.
-Mubanze kwibwirana neza ntawe ugize icyo ahisha undi kugira ngo niba hari utubazo mubanze mudukemure cyangwa mutwumvikaneho kugira ngo bitazabasitaza mwamaze kubana. Mubanze mwemeranye ko muzashobora kwihanganirana muri byose.
(urugero: Niba hari umwe muri mwe hari uwabyaye umwana hanze, iyo abimenyesheje mugenzi we, bakabiganiraho bareba uko babikemura bityo ntibizagire ikibazo bitera mu mibanire yabo. )
IV.5. GUKUNDA KUBA MU MATERANIRO (Abaheburayo 10:25 ,Ibyakozwenintumwa 12:12)
Guterana kwera bivuga guhura kw’abakristo bakajya mu nzu y’Imana maze bakaganira ku ijambo ry’Imana. Ibyo ni byo bituma umukristo akomera mu rugendo kuko aho niho yumvira ibikomeza ndetse akaba ariho akura imbaraga zimukomeza. Muri make guterana nibwo buzima bw’umukristo; nk’uko ifi itabaho itari mu mazi ni nako n’umukristo atabaho (mu buryo by’umwuka)mu gihe adaterana n’abandi, ndetse tubona ko n’abatubanjirije bo mw’itorero rya mbere bakundaga amateraniro.(ibakozwenintumwa 2:46-47)
*By’umwihariko nkawe nk’umuntu ugiye kuba umukristo ukaba urugingo (member) rw’itorero BETHESDA HOLY CHURCH ugomba kumenya gahunda z’amateraniro yose aberamo ndetse ugashyiramo umwete wose ushoboka kugira ngo ujye uyabonekamo dore ko n’abataboneka kubera impamvu z’akazi, hari amateraniro ya nimugoroba nyuma y’amasaha y’akazi.
Dore uko gahunda y’amateraniro rusange iteye:
-Kuwa kabiri saa 5:00-7:00 (17h00’-19h00’) amateraniro ya nimugoroba
-Kuwa gatatu saa 10:00-3:00 (10h00’-15h00’) amateraniro y’abadamu n’abakobwa.
-Kuwa kane saa 5:00-7:00 (17h00’-19h00’) amateraniro y’urubyiruko
-Kuwa gatanu saa 9:00-:00 (9h00’-15h00’) amasengesho yo kwirirwamo
-Kuwa gatanu saa 5:00-7:00 (17h00’-19h00’) amateraniro ya nimugoroba
-Ku cyumweru saa 9:00-12:00 (9h00’-12h00’) amateraniro rusange
Ni byiza guterana n’abandi mu maserire y’iwacu aho tuganirira na Bene Data duturanye.
Ni byiza ko tuba mu materaniro yo mu byiciro byacu ngo duhabwe impuguro zatugenewe.
Ni byiza ko tuba mu materaniro rusange ya gikristo ngo duhabwe inyigisho za gikristo.
IV.6. GUKIRANUKA
Iyo dusomye mu Itangiriro1:26-27 dusanga Imana yararemye umuntu mu ishusho yayo, bivuka ko iyo umuntu atunganye aba ari mu ishusho y’Imana. Imana imana imaze kurema abantu ba mbere yabashyize muri ‘Eden’ bivuga ahantu heza (Itang. 2 :16-17). Nuko iImana ibaha itegeko bagomba gukurikiza, ariko baje kurenga ku itegeko ry’Imana maze bahita batakaza ishusho y’Imana bafata ishusho ya satani kuko bari bumviye inzoka. Kandi natwe dukomoka kuri abo bantu murumva rero aho gukiranirwa kwatangiriye kwinjira mu bantu. (Itang. 3 :6)
Kuki tugomba gukiranuka ?
Kuko Uwiteka ari umukiranutsi natwe tugomba kuba abakiranutsi muri byose (Zaburi 11 :7)
Mu gihe cyawe cyose ugomba gukiranuka yaba mu busore, mu bukuru no mu busaza bwacu (Itang. 6 :9).
Mu gihugu cyawe, mu ntara yawe, mukarere kawe, mu murenge wawe, mu mudugudu wawe, mu baturanyi bawe no mu muryango wawe ugomba gukiranuka ukaba intangarugero ukaba nka Yobu (Yobu1 :1)
Abakiranutsi bazagubwa neza muri byose.
Ibindi bigendanye n’akamaro ko gukiranuka wabisoma muri Yesaya 3 :10, Zaburi 36 :16-21, Yakobo 5 :16.
(Yobu yahuye n’ibibazo byinshi ariko arakomeza arakiranuka, kubwo gukiranuka kwe byatumye Imana imukubira inshuro ebyiri z’ibyo yabuze byose uzabisoma mu gitabo cya Yobu cyose)
Icyitonderwa :
- Iyo ugize ibyago ukarenga ku mategeko y’Imana, ugomba kugaruka vuba ugasaba imbabazi, kuko icyatumye Adamu na Eva birukanwa mmuri Edeni ni uko banze gusaba imbabazi ahubwo bakajya kwihisha Imana.
- Iyo wakoze icyaha utakaza amahoro yo mu mutima ariko iyo ugarutse ubana amahoro (Yobu 22 :21)
- Ibyo waba wakoze iby’aribyo byose iyo usabye Imana imbabazi irakubabarira (Yesaya 1 : 18 & 1 Yohana 1 :8-10)
Ingaruka zo gukiranirwa :
Ibyaha byicisha umubiri ndetse n’ubugingo (Zaburi 34 :22a) urugero : Nk’ubusambanyi bushobora kukwa indwara nka SIDA n’izindi maze ugakenyuka ; umubiri ugapfa ndetse n’ubugingo.
Umunyabyaha iherezo rye ni ukurimbuka akajya mu muriro w’iteka ryose. (Zaburi 37 :9a)
urugero : Muri Luka 16 :19-31tuhabona umukene witwaga Lazaro n’umutunzi ; Lazaro yabayeho nabi mw’isi ariko arakiranuka maze apfuye ajyanwa mw’ijuru mu gituza cy’ Aburahamu naho wa mutunzi yabayeho neza mw’isi ariko ntiyakiranuka maze apfuye jyanwa ikuzimu kubabarizwayo maze kifuza utuzi tuvuye kw’isonga ry’ururimi rwa Lazaro maze natwo ntiyatubona.
Ibihembo by’ibyaha ni urupfu (Abaroma 6 :23)
IV.7. SERIRE (CELLULE) ZO MW’ITORERO .
Iri jambo Serire rishobora ubusobanuro bwinshi bitewe n’aho ryakoreshejwe. Ariko muri iyi nyandiko risobanura “itsinda ry’abakristo baturanye bishyira hamwe maze bagasenga Imana, bakaganira kw’ijambo ry’Imana kandi bakagirana inama mu buzima bw’umwuka ndetse no mu buzima busanzwe,mbese bafashanya muri byose.”
Namwe murabona itorero rigari nk’iri, nta bundi buryo ubuyobozi bw’itorero bushobora gukoresha ngo bukurikirane abakristo baryo (members) Atari ukubashyira mu matsinda mato azagenda abakurikirana. Ni muri urwo rwego mu itorero ryacu harimo amaserire y’urubyiruko (kuva ku myaka 15 kugeza kuri 35) ndetse n’ay’abadamu.
IBIZAMINI KU NYIGISHO
1. subiza yego cg oya
a) Yesu ni Imana
b) Kwihana ni ukwicuza ibyaha byawe byose
c) Bibiliya yera ni igitabo cyanditswe n’Imana
d) Iyo umaze kwihana ugomba kwizera kugira ngo ukizwe
e) Impamvu nkuru yo kwihana ni ukugira ngo Imana iduhe imigisha tukiri mw’isi
f) Nta rindi zina mu isi no mw’ijuru tuboneramo agakiza Atari irya Yesu
g) Nikodemu yari asobanukiwe neza ibyo kubyarwa ubwa kabiri
h) Mbere yo kwihana ubanza kubatizwa mu mazi menshi
i) Kubatizwa mu mwuka wera bishushanya gupfa ku byaha ukazukana na Kristo
j) Iyo umaze gukizwa ntabwo wongera kuganira n’abatarakizwa
1.a) Habaho imibatizo ingahe yemewe n’ijambo ry’Imana ? yivuge
B) Imbuto z’umwuka ni izihe? (Vuba nibura 5 muri zo
4.a) Habaho imibatizo ingahe yemewe n’ijambo ry’Imana ? yivuge
………
Kuki ari ngombwa ko uwizeye wese abatizwa mu mazi menshi (Tanga impamvu 4)2. a) Bibiliya yera igizwe n’ibitabo bingahe……………..igabanyijemo ibice bingahe ?.................
Ni ibihe……
Buri gice kirimo ibitabo bingahe?.
b) Ni iyihe mpamvu yo kuremwa kwawe…
………………………………………………………………………………………………………
c) Vuga muri make akamaro ka Bibiliya yera


text:
Abanyeshuri 168,290 bakoze ikizamini cya Leta gisoza amashuri abanza mu Rwanda
Abarangije amashuri abanza batangiye taliki ya 3 Ukwakira 2015, bakazasoza taliki ya 5 Ukwakira 2015.
Abakobwa bakoze ikizamini gisoza amashuri abanza bagera ku 168290, n’abahungu bagera ku 90028, biragaragara neza ko umubare w’abakobwa uri hejuru kuruta abahungu bakoze ikizamini gisoza amashuri abanza.
Umubare w’abanyeshuri wariyongereye ugereranije n’umwaka ushize ku kinyuranyo cya 9,4%. Nk’uko Umuyobozi mukuru wa REB yabisobanuye, ubu bwiyongere bwatewe na gahunda y’Uburezi kuri bose
Ibitegura gukora ikizamini cya Leta gisoza amashuri y’icyiciro rusange (Tronc Commun) hamwe n’amashuri yisumbuye batangira ikizamini taliki ya 11 Ugushyingo 2015, bagasoza taliki ya 20 Ugushyingo 2015.
Abanyeshuri bazakora ikizamini cya Leta gisoza amashuri y’icyiciro rusange (Tronc Commun) bagera ku 86,376 naho abasoza amashuri yisumbuye ni 41824, abakandida bigenga bo ni 863.


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 12, 5-16)
Bavandimwe, 5turi benshi ariko tugize umubiri umwe muri Kristu, buri wese ku buryo bwe akabera abandi urugingo. 6Dufite ingabire zinyuranye bikurikije ineza twagiriwe. Uwahawe ingabire y’ubuhanuzi, ajye ahanura akurikije ukwemera ; 7uwahawe ingabire yo kwita ku bandi, abiteho ; uwahawe kwigisha, niyigishe; 8uwahawe gutera abandi inkunga, nayibatere. Utanga, atange nta kindi akurikiranye; uyobora, ayoborane umwete; utabara abatishoboye, nabafashe anezerwe.
9Urukundo rwanyu ruzire uburyarya. Ikibi kibashishe mugihunge, naho icyiza mukihambireho. 10Mukundane urukundo rwa kivandimwe, mushyire imbere icyahesha buri wese icyubahiro. 11Muragire umwete ntimukabe abanebwe, nimushishikare mube abagaragu ba Nyagasani. 12Mwishimire amizero mufite, mwiyumanganye mu magorwa, ntimugahweme gusenga. 13Musangire n’abatagatifujwe bakennye, muharanire gufata neza abashyitsi. 14Musabire umugisha ababatoteza, mubasabire umugisha aho kubavuma. 15Mwishimane n’abishimye, murirane n’abarira. 16aMuhuze imitima ; ntimukararikire ibibasumbye, ahubwo mwimenyereze ibiciye bugufi.
ZABURI (Zab 131 (130), 1, 2, 3)
Inyik/ Mana yanjye, tuza roho yanjye iruhande rwawe mu mahoro.
Uhoraho, umutima wanjye nta cyo wakwiratana,
n’amaso yanjye nta cyo arangamiye ;
nta bwo ndarikiye ubukuru,
cyangwa ibintu by’agatangaza bindenze.
Ahubwo umutima wanjye uratuje kandi uriyoroheje,
nk’umwana w’igitambambuga mu gituza cya nyina !
Israheli, wiringire Uhoraho,
kuva ubu n’iteka ryose !
IBANGONDIRIMBO RIBANZIRIZA IVANJILI (Lk 13, 29)
Alleluya Alleluya.
Guhera iburasirazuba kugeza iburengerazuba,
Imana iduhamagarira gukikiza ameza mu isangira ry’Ingoma yayo.
Alleluya.
IVANJILI
+ Luka (Lk 14, 15-24)
Muri icyo gihe, Yezu yari ku meza mu nzu y’umwe mu batware b’Abafarizayi. 15Umwe mu bo basangiraga ngo yumve amagambo ya Yezu, aramubwira ati « Hahirwa uzemererwa gufungirira mu Ngoma y’Imana ! » 16Nuko aramusubiza ati « Umuntu yateguye ibirori bikomeye, maze atumira abantu benshi ngo basangire. 17Igihe cyo gufungura kigeze, yohereza umugaragu we kubwira abatumiwe ngo “Nimuze, byose byatunganye.”
18Nuko bose batangira gushaka impamvu zo kubyangira. Uwa mbere aramubwira ati “Naguze umurima ngomba kujya kuwureba; umbabarire ntundenganye.” 19Undi na we ati “Naguze ibimasa cumi byo guhingisha, ubu ngiye kubigerageza ; umbabarire ntundenganye.” 20Naho undi ati “Narongoye, none simbonye uko nza.” 21Umugaragu agarutse abitekerereza shebuja. Nyir’urugo arabisha, abwira umugaragu we ati “Ihute, ujye mu materaniro no mu mayira y’umugi maze uzane abakene, ibirema, impumyi n’abacumbagira.” 22Umugaragu agaruka avuga ati “Shobuja, ibyo wategetse nabirangije, ariko haracyari umwanya.” 23Nyir’urugo abwira umugaragu we ati “Ongera ujye mu mayira yo mu cyaro no mu mihora, maze uhate abantu baze mu nzu yanjye bayuzure. 24Koko mbibabwire : nta n’umwe mu bari batumiwe uzakora ku biryo byanjye.”»


text:
Ibishishi cyangwa se ibiheri byo mu maso (acne vulgaris) ni indwara ikunze kwibasira uruhu cyane cyane mu isura, aho itera gufungana k’utwenge duto tw’uruhu (tumwe ubona tuba turimo ubwoya) ndetse n’imvubura zisohora amavuta yo ku ruhu. Akenshi utu twenge twifunga bitewe n’uturemangingo tw’uruhu twapfuye ntitubashe gusohoka ndetse n’amavuta menshi aba asohoka mu ruhu. Ibi biheri bishobora kuza biherekejwe no kubyimbirwa cyangwa se kutabyimbirwa cyangwa bikaba byaza byose bivanze, akenshi ibi biheri biza mu maso, gusa bishobora kuza mu mugongo cyangwa se mu gatuza.
Ibiheri byo mu maso cyangwa se ibishishi bishobora guterwa n’impamvu zitandukanye, muri zo twavugamo nk’Ikorwa ku rugero ruri hejuru ry’amavuta yoroshya uruhu (sebum). Bagiteri zizwi nka Propionibacterium acnes ubusanzwe ziba ku ruhu, gusa iyo zibaye nyinshi byatera ibishishi. Gufungana k’utwenge tw’uruhu, kwiyongera kw’imisemburo nka testosterone, cyane cyane mu gihe cy’ubugimbi (guhera ku myaka 15).
Iyi ndwara akenshi igaragazwa n’ibiheri bibyimbye, bishobora kuzana amazi cyangwa se bikaba byumye, hari n’igihe bizamo amashyira. Bishobora kuza biryana cyangwa se wumva wabishima cyane. Ahanini bikunze kuza mu bice bibonekamo utwenge tw’ubwoya twinshi, nko mu maso, mu mugongo no mu gatuza.
Ese wari uzi ko hari imiti myimerere yakuvura iyi ndwara burundu?
Ni kenshi uzasanga abantu benshi barwaye iyi ndwara bagana amavuriro atandukanye, ndetse bakanahabwa imiti itandukanye, yaba iyo kwisiga cyangwa se iyo kunywa, ariko bikanga bikananirana. Ubu rero habonetse imiti myimerere ikoze mu bimera, ikaba ikoreshwa ku rwego mpuzamahanga. Iyi miti rero ikaba ikamura biriya biheri, ikica udukoko dutera iyi ndwara ikaringaniza imisemburo ndetse igatuma n’uruhu rusa neza, bityo ya mabara y’umukara asigara ku ruhu agashiraho. Muri iyi miti twavugamo nka:Propolis plus capsule, Royal jelly capsule, Zinc Tablets, Blueberry day/night cream, Pine pollen tea,….. Twabibutsa ko iyi miti nta ngaruka igira ku wayikoresheje kuko ikoze mu bimera.
Abantu baba bifuza gufashwa gukoresha ubwo buryo bw’imiti y’umwimerere, bashobora kugana ivuriro Horaho Life rikorera i Kigali mu nyubako yo kwa Rubangura muri etaji ya 3 ku muryango wa 301 na 302. Ku bindi bisobanuro wabahamagara kuri 0788698813 /0728698813. Ushobora no gusura website yabo www.horahoclinic.rw.


text:
5-07-2017 saa 09:59' | By Vincent Nsengiyumva | Yasomwe n'abantu
21531 | Ibitekerezo
9
Umuyobozi w’akarere ka San Pedro Huamelula, muri Mexique witwa Victor Aguilar yashyingiwe n’ingona yihebeye bakora ubukwe bw’agatangaza, abantu barumirwa.
Ubu bukwe bwa Victor Aguilar n’ingona yihebeye, bwabaye ku wa Gatanu tariki ya 30 Kamena 2017 bubera mu gace ka Oaxaca gaherereye mu Majyepfo y’igihugu maze buhuruza imbaga y’abantu.
Nk’uko bimenyerewe mu birori byo gushyingirwa mu mico itandukanye, uyu mu Meya washyingiwe n’ingona yikundiye bari babyambariye kuko ingona yari yambitswe agakanzu k’umweru gakoze neza nk’ikanzu z’abageni ariko bakaba bari bayiziritse umunywa.
Daily Mail ivuga ko uku gushyingirwa kwa Meya wa San Pedro n’ingona ari ikimenyetso cyo guha ikizere n’abarobyi bo muri aka gace cyo kutagira urwikekwe n’umwiryane n’ingona mu gihe bari mu kazi kabo k’uburobyi.
Meya Victor yatangaje ko gufata umwanzuro wo gushyingirwa n’ingona ngo yabitewe n’uko yabonaga abarobyi n’ingona batabanye neza noneho abikora agamije kubahuza maze urwangano ruri hagati yabo rukavaho.
Meya yakomeje avuga ko ibyo yakoze yabyigiye ku mateka y’imiryango 2 yo muri iki gihugu y’aba Chontales n’aba Huaves yabayeho mu myaka myinshi ishize ariko igahora mu makimbirane noneho umuhungu w’umwami w’aba Chontales aza kubenguka umukobwa w’umwami w’aba Huaves maze baza gushyingiranwa bahuza imiryango yombi inzangano amatiku n’urwikekwe birashira.
Uyu mu Meya ngo yisanishije n’ibyabaye kuri iyi miryango yombi kugirango ahuze abarobyo bo muri iki gihugu n’ingona zihora zibahohotera iyo bari mu kazi kabo.


text:
Indwara yo kunuka igikara bamwe muri twe turayifite yaratwokamye, ese waba uzi ikitera? Ese waba uzi uko wayirinda cyangwa ngo uyivuze?
Indwara y’igikara
Abantu benshi bakunze kubyita:
Kunuka igikara cg igikara
Bivugwa mu gihe umuntu ahorana icyuya kinuka, ndetse ukaba wacyeka ko atajya akaraba.
Uku kunuka icyuya iyo bifatiwe ingamba hakiri kare birashira kuko ahanini bitangira kumvikana mu myaka y’ubugimbi n’ubwangavu. Ni ukuvuga ahanini hagati y’imyaka 14 na 16 ku bakobwa na 15 kugeza 17 ku bahungu.
Nanone bikunda kuba ku bantu babyibushye cyane, abafite indwara nka diyabete, abakunda kurya ibirunze cyane (birimo ibirungo buri gihe).
Kubira ibyuya byo ubwabyo si ikibazo kuko icyuya nta mpumuro ubusanzwe kigira. Gusa kuko ku mubiri wacu habaho mikorobi zo mu bwoko bwa bagiteri, izo zihuye na cya cyuya, zigihinduramo aside zinyuranye bityo umwuka wazo ukaba ariwo wumvikana.
Abantu bakunze gututubikana cyane nabo bashobora kunuka igikara gusa ubwinshi bw’umunyu uba muri icyo cyuya ntiwemerera bagiteri gushwanyaguza poroteyine zirimo.
Kuba banuka byaterwa n’igihe babiriye icyuya n’imvubura zagikoze.
Aha twibutse ko icyuya cya buri muntu cyihariye ku buryo kinifashishwa mu gutandukanya abantu.
Burya imbwa nicyo ikoresha ironda aho shebuja yanyuze, nicyo umwana abanza kumenyeraho gutandukanya nyina n’abandi, kandi nawe ugiye ahabitse imyenda idafuze uhumirije, ntiwayoberwamo iyawe cyangwa iy’uwo mubana.
Buri wese agira icyuya cye cyihariye, Mu cyuya rero hakunze kubonekamo aside z’amoko abiri y’ingenzi:
- Propionic acid , ari nayo ikunze kuboneka cyane mu cyuya, ikaba iterwa na propionibacteria zikaba zikunze kuboneka mu miyoboro y’imvubura z’ibinure (sebaceous glands). Ikunze guhumura nka vinegar.
-
Indi ni isovaleric acid, yo ikaba iterwa n’ibikorwa bya bagiteri zizwi nka staphylococcus epidermidis, zikunze kuboneka muri fromage.
Ubusanzwe rero ku mubiri wacu habaho imvubura z’ibyuya zigera muri miliyoni hagati 3-4, ariko zose zibumbiye mu matsinda 2 y’ingenzi.
Imvubura ziboneka hose zizwi nka
Eccrine glands.
Izi mvubura z’ibyuya ziboneka ahantu hose munsi y’uruhu kandi akamaro kazo k’ingenzi ni ukuringaniza ubushyuhe bw’umubiri.
Izindi mvubura ni appocrine glands , zo zikunze kuboneka ahantu hihariye nko mu kwaha, mu myanya ndangabitsina, mu mabere.
Izo mu mabere nizo zikora ibinure biba mu mashereka.
Izi mvubura rero zo mu kwaha no mu myanya ndangagitsina nizo ahanini zitera kunuka igikara, kuko ho hahora hapfutse, bagiteri kuhororokera birazorohera bityo hagahora impumuro runaka.
Indi mpamvu nuko icyo cyuya kiba kirimo poroteyine zoroshye gushwanyaguza zikavamo aside.
None kunuka igikara biterwa n’iki?
Nkuko tumaze kubibona, icyuya kigira impumuro idasanzwe ni icyo mu kwaha no mu myanya ndangagitsina.
Icyo cyuya rero kunuka kwacyo biterwa nuko hakunze gututubikana, bityo cya cyuya ntikibashe gutumuka ngo kigende, maze uko kihatinda kigakomeza guhura na za bagiteri.
Uko izo bagiteri zikura, zibyara zinashwanyaguza za poroteyine zo mu cyuya, niko harekurwa umwuka, uko utinda ukanuka.
Gusa byumvikane neza, kunuka igikara ntibivuze ko utajya woga, ahubwo ni uko bagiteri zo mu mubiri wawe ziba zishwanyaguza vuba poroteyine zo mu cyuya, uko bitinda kikanuka.
Ariko nundi wese aramutse atinze koga, icyuya cye kiranuka.
Ni gute nahangana na byo?
Kugirango ukire kunuka igikara hari byinshi usabwa kwitaho no kwitwararika, kandi ukabikora uhozaho kuko ntacyo wakora ngo za bagiteri uzikure mu mubiri wawe burundu.
- Buri munsi jya woga amazi ashyushye.
Byibuze woge rimwe ku munsi, nibigukundira unarenzeho woge 2 cyangwa 3.
Koga amazi ashyushye bizagufasha kugabanya umubare wa bagiteri zo ku ruhu rwawe.
Gusa niba hashyushye inshuro woga ku munsi usabwa kuzongera kuko iyo ikirere gishyushye kubira ibyuya biriyongera.
Nyuma yo koga wihanagure neza wumuke kandi wirinde kwisiga amavuta atera gututubikana nk’ayarimo cocoa butter.
- Hindura imyambarire.
Imyenda myiza kuri wowe ni ituma umubiri ubasha guhumeka, akayaga kakinjira.
Iyo ni iyikoze muri cotton, silk na wool.
Ibuka kandi kutambara imyenda ikwegereye cyane kimwe n’iyigutera gututubikana.
- Jya uhora wogoshe ubucakwaha n’insya.
Uko biba byinshi niko icyuya giheramo, ndetse na bagiteri zikororoka ku bwinshi.
Byibuze buri rimwe mu cyumweru jya wisura.
- Isabune.
Niba wumva utangiye kubira ibyuya hita ushaka uko byibuze woga mu kwaha ukoresheje amazi meza n’isabune zagenewe kwica bagiteri (antiseptic). Izo sabune wazibona haba mu isoko cyangwa farumasi.
Dettol bumwe mu bwoko bw’isabune za antiseptic
- Irinde ibirungo byinshi.
Ibirungo nka tungurusumu, urusenda, poivron, bimwe tugura nka kawomera, simba mbili, asante , n’ibindi bitera bamwe kugira icyuya bihumuramo.
Ubushakashatsi bukiri gukorwa bwerekana ko no kurya inyama zitukura biri mu byongera ibyago byo kunuka igikara.
Inzoga n’ikawa kimwe n’ibindi byose bikabura umubiri, wabigabanya
- Deodorant.
Ndacyeka buri wese azi gutandukanya deodorant na parfum.
Niba utari ubizi, deodorant ikuraho cyangwa ikagabanya impumuro y’ikintu.
Naho parfum yo ntacyo ihindura ku cyuya cyawe, ahubwo iyo ufite impumuro runaka nayo yongeraho akayo.
Mu cyumba cy’abageni haterwa parfum, mu cyumba cy’umubyeyi ushobora kuyiteramo, ariko ku murambo uzateraho deodorant.
Deodorant rero niyo yemerewe abanuka igikara, kandi iterwa mu kwaha.
Parfum yo akenshi iba ihumura nk’indabo runaka, izo yakuwemo. Yiterwa n’abadafite ikibazo cy’ibyuya.
Zimwe muri deodorants zikoreshwa n’umuntu unuka igikara twazerekanye Ku mafoto, ntiyemerewe kwitera parfum rero!
- Aluminum chloride (chlorure d’aluminium).
Niba ibyo tuvuze hejuru ntacyo biri kugufasha, gana muri farumasi cyangwa ubaze umuganga umuti ubuza kubira ibyuya urimo aluminum chloride.
Ubundi ukurikize amabwiriza uhabwa.
Imiti ibuza kubira ibyuya gusa ikoreshwa yitondewe kuko hari ubushakashatsi bwerekanye ko ishobora kugira uruhare mu kurwara kanseri y’amabere n’iya porositate, gusa ntibiremezwa.
Imiti ibuza ibyuya izwi nka antiperspirants.
Ngayo nguko. Icyo kikaba ari igikaragikomeye, kandi gikomerera ukirwaye!
Ibyo nubigerageza kenshi, uzatandukana burundu no kunuka igikara, ujye ujya mu bandi nta pfunwe ufite.
Reposted by Dr. P. Mupenzi Mwiza
Group Ubuzima-Ubuvuzi-Inama
.


text:
Abakuru b’imidugudu bo mu bice bitandukanye by’Akarere ka Burera barifuza ko Leta yabaha telefoni zifite ikoranabuhanga ribemerera kunoza akazi kabo batanga za raporo ku nzego zibakuriye. Abo bakuru b’imudugudu baravuga ibyo babihuza no kuba ngo mu gutanga raporo muri iki gihe hari ubwo inzego zibakuriye zibasaba kuzohereza ziri kumwe n’amafoto ariko ntibibakundire bitewe n’uko ngo […]
Burera
Burera: Hatangiye uruganda rw’imyenda ruje guhangana na ‘Caguwa’
Akarere ka Burera n’abikorera b’Abayapani ba Sosiyete ya ‘Nonguchi Holdings’ batangije uruganda rukora imyenda rwitwa ‘Burera Garment’. Urwo ruganda ruherereye mu Gakiriro k’Akarere ka Burera kari mu Murenge wa Rugarama hafi n’Umukapa wa Cyanika uhuza u Rwanda na Uganda. Simbankabo Thomas, umukozi w’Akarere ka Burera ushinzwe itangazamakuru no guhuza ako karere n’abakagana, yabwiye Izubarirashe.rw ko […]
Uko Igikoni cy’Umudugudu’ cyahinduriye imibereho Abanyaburera
Abaturage bo mu Karere ka Burera bavuga ko baciye ukubiri n’indwara z’imirire mibi mu bana batoya kubera ubumenyi ku gutegura indyo yuzuye bungukira muri gahunda y’igikoni cy’umudugudu. ‘Igikoni cy’Umudugudu’ ni gahunda ihuza abaturage ku rwego rw’umudugudu bakigishwa gutegura indyo yuzuye, by’umwihariko ifunguro rigaburirwa umwana uri munsi y’imyaka itanu y’ubukure. Mu Karere ka Burera ni hamwe […]
Umukozi w’Akarere ka Burera yafatiwe mu cyuho yakira ruswa y’umuturage utishoboye
Polisi iravuga ko yamaze gushyikiriza ubushinjacyaha dosiye y’umukozi w’Akarere ka Burera ushinzwe kurengera abatishoboye watawe muri yombi mu minsi itatu ishize yakira ruswa y’umuturage utishoboye. Umuvugizi wa Polisi mu Ntara y’Amajyaruguru, IP Innocent Gasasira, avuga ko Ndagijimana Jean Damascene yafashwe yakira ruswa y’umuturage ngo amushyire ku rutonde rw’abazubakirwa inzu. Gusa IP Gasasira yirinze kugira byinshi […]
Bwa mbere hagiye kuba ‘urugerero rukambika’
Kuva tariki ya 01 kugeza ku ya 31 Gicurasi 2017, Ikigo cy’Ubutore cya Nkumba giherereye mu Karere ka Burera kizakira urugerero rukambika ruzahuza abasore n’inkumi 416 barangije amashuri yisumbuye bahagarariye imirenge yose igize igihugu. Brig. Gen Emmanuel Bayingana, umutahira mukuru wungirije wa Komisiyo y’Igihugu y’Itorero (NIC) asobanura ko bizaba ari ku nshuro ya mbere habayeho […]
Burera: Bata abagore babo bagacikana abakobwa Uganda bakagarukana abana bafite imirire mibi
Bamwe mu baturage batuye mu mirenge y’Akarere ka Burera ihana imbibi na Uganda, bavuga ko bamwe mu bagabo bacikana abakobwa bakajya Uganda, bakazagarukana abana bafite imirire mibi. Burera ni kamwe mu turere tugize intara y’Amajyaruguru kakaba gahana imbibi n’igihugu cya Uganda ku buryo hamwe na hamwe nta n’urubibi rubitandukanya. Abaturage bavuga ko hari abagabo basiga […]
Burera: Bashengurwa no kubona isoko ryabo ‘risenyukira mu maso y’abayobozi’ ntihagire igikorwa
Abaturage bo mu Karere ka Burera baratangaza ko bababazwa no kuba Isoko rya Kirambo rigenda risenyuka ariko bakaba ngo babona nta ngamba ubuyobozi burifatira kandi rihereye hafi y’icyicaro cy’akarere kabo. Iryo soko riherereye muri metero nka 700 uvuye ku cyicaro cy’Akarere ka Burera. Ni rimwe mu masoko agezweho ari muri ako karere. Gusa iyo urigezeho […]
Burera: Ubwoba ni bwose kubera lisansi icururizwa mu ducupa no mu tujerekani
Abatuye Akarere ka Burera baravuga ko bahorana ubwoba bw’umutekano wabo kubera ubucuruzi bwa lisansi (essance) bukomeje gukaza umurego mu dusantere ku bwo kutagira Sitasiyo za Lisansi. Ni ikibazo kigaragara mu Mirenge hafi ya yose y’Akarere ka Burera ukuyemo uwa Cyanika na Butaro irimo Sitasiyo. Mu yindi mirenge 15 isigaye, iyo ugeze mu dusantere twayo usanga […]
Burera: Hagiye kuzura isoko mpuzamahanga ryatwaye asaga Miliyari n’igice
Ku mupaka wa Cyanika uhuza u Rwanda na Uganda mu Karere ka Burera, hagiye kuzura isoko mpuzamahanga rizuzura ritwaye Amafaranga y’u Rwanda asaga Miliyari imwe n’igice (1, 542, 957, 740). Ni isoko ryari rimaze imyaka ine ritegerejwe cyane n’abaturage b’Intara y’Amajyaruguru by’umwihariko abatuye muri Burera, cyane ko mu myaka itatu ishize ubwo Umukuru w’Igihugu yasuraga […]
Uburyo ‘Umugoroba w’Ababyeyi’ wereye imbuto Abanyaburera, hari abaciye ukibiri n’ubusinzi
Abategarugori 74 n’abagabo 20 bo mu Mudugudu wa Karombero, Akagari ka Kiringa, Umurenge wa Kagogo mu Karere ka Burera, barashimangira ko bari mu iterambere rirambye nyuma y’uko bahujwe na gahunda y’Umugoroba w’Ababyeyi maze bagatangiza koperative ‘Twiteze Imbere Karombero’ iboha ibikapu. Bahuriza ku kuvuga ko gahunda y’umugoroba w’ababyeyi itaratangira iwabo, bari barabaswe n’ubukene bakururirwaga n’ubusinzi bw’inzoga […]


text:
SIYERA LEWONE NA GINEYA
1915 kugeza 1947—Imyaka ya mbere (Igice cya 2)
Bahangana n’abakurankota
Abayobozi b’amadini b’i Freetown bamaze kubona ko abayoboke babo bakundaga disikuru z’umuvandimwe Brown, bagize ishyari kandi bararakara cyane. Umunara w’Umurinzi wo ku itariki ya 15 Ukuboza 1923 wagize uti “abayobozi b’amadini batangiye kurwanya ukuri bakoresheje itangazamakuru. Umuvandimwe Brown yagiye abasubiza kenshi, ibinyamakuru bigatangaza ibyavugwaga n’impande zombi.” Amaherezo abo bayobozi b’amadini bararuciye bararumira, kuko ibitekerezo byabo bikocamye byari byashyizwe ahabona. Ukuri kwa Bibiliya kwari kwarageze mu turere twinshi, bituma abasomyi benshi b’ibinyamakuru basaba ibitabo by’imfashanyigisho za Bibiliya. Abayobozi b’amadini bari baracuze umugambi wo gucecekesha ubwoko bw’Imana, ariko Yehova ‘yatumye imigambi mibi bacuraga ibagaruka.’—Zab 94:21-23.
Hari urubyiruko rw’idini rwiyitaga Abakurankota rwiyemeje gutabara abayobozi b’amadini, maze rutangaza ko rwari rugiye gukoresha ibiterane kugira ngo rukumire “inyigisho z’Abaruseli,” uko akaba ari ko rwitaga ubutumwa bw’Ubwami. Umuvandimwe Brown na we yasabye urwo rubyiruko kuza bakagirana ibiganiro mpaka mu ruhame. Abakurankota barabyanze, ahubwo batuka umwanditsi w’ikinyamakuru wari wasohoye ubutumwa bw’umuvandimwe Brown bwabatumiriraga kuza mu biganiro mpaka. Nanone banze ko umuvandimwe Brown aza mu biterane byabo, ariko Alfred Joseph we yabigiyemo.
Ibyo biterane byabereye muri shapeli y’Abametodisiti y’i Freetown yitwa Buxton Memorial Chapel. Alfred yibuka uko byagenze agira ati “mu gihe cy’ibibazo n’ibisubizo, nabajije ibyerekeye inyigisho z’Abangilikani, inyigisho y’Ubutatu n’izindi nyigisho zidashingiye ku Byanditswe. Amaherezo, uwari uyoboye ibyo biterane yanze ko nongera kugira icyo mbaza.”
Umwe mu Bakurankota wari uhari kuri uwo mugoroba, witwaga Melbourne Garber, yari yarigeze kumva disikuru za “Bibiliya” Brown. Ni na we wa musore wigiraga kuzaba umuyobozi w’idini wavuze ati “Bwana Brown azi Bibiliya rwose!” Garber amaze gusuzumana ubwitonzi ibyo yari yumvise, yemeye adashidikanya ko yari yabonye ukuri. Yahise asaba umuvandimwe Brown kumwigisha Bibiliya. Umuvandimwe Brown yamusabye kuzajya aza mu cyigisho cy’Umunara w’Umurinzi cyaberaga iwe buri cyumweru. Nubwo Garber yarwanyijwe cyane n’abagize umuryango we, yagize amajyambere yihuse yo mu buryo bw’umwuka, kandi bidatinze we n’abandi barabatijwe.
Imihati Satani yashyizeho agerageza kuburizamo umurimo wo kubwiriza kuva ugitangira nta cyo yagezeho. Umuyobozi w’umugi wa Freetown yabwiye Abakurankota ati “niba uyu murimo ari uw’abantu, uzarangira. Ariko niba uturuka ku Mana, ntimuzashobora kuwuhagarika.”—Ibyakozwe 5:38, 39.
Idini rya ba Brown
Mu ntangiriro za Gicurasi 1923, umuvandimwe Brown yohereje ubutumwa ku biro by’ishami by’i Londres asaba ibitabo. Bidatinze, haje ibitabo 5.000, nyuma yaho haza n’ibindi. Nanone yakomeje kujya atanga za disikuru, kandi abantu bashimishijwe babarirwa mu bihumbi bazaga kuzitega amatwi.
Nyuma yaho muri uwo mwaka, Umunara w’Umurinzi wagize uti “umurimo [wo muri Siyera Lewone] wateye imbere mu buryo bwihuse cyane, ku buryo umuvandimwe Brown yasabye umuntu wo kumufasha; kandi ubu Claude Brown w’i Winnipeg, hahoze ari muri Karayibe y’Iburengerazuba, ari mu nzira ajya kumufasha.”
Claude Brown yari umubwiriza w’ubutumwa bwiza wari warageragejwe bihagije. Mu Ntambara ya Mbere y’Isi Yose yari yaragiriwe nabi igihe yari afungiwe muri gereza z’Abanyakanada n’iz’Abongereza azira ko yanze guteshuka ku kutabogama kwa gikristo. Yamaze imyaka ine akorera umurimo muri Siyera Lewone, kandi yakomeje cyane abavandimwe na bashiki bacu baho.
Pauline Cole yibuka ikiganiro bagiranye agira ati “mbere y’uko mbatizwa mu mwaka wa 1925, umuvandimwe Claude yambajije ibibazo abyitondeye.
“Yarambajije ati ‘mushiki wacu Cole, ese usobanukiwe neza ibyo wize mu gitabo gisobanura Ibyanditswe (Études des Écritures)? Ntitwifuza ko wazava mu kuri bitewe n’uko utasobanukiwe inyigisho za Bibiliya.’
“Naramushubije nti ‘muvandimwe Claude, nasomye ibyo nize kandi nongera kubisubiramo. Ubu nafashe umwanzuro!’”
Pauline yamaze imyaka isaga 60 akorera Yehova, imyinshi muri yo akaba yari umupayiniya wa bwite. Yarangije isiganwa rye ryo ku isi mu mwaka wa 1988.
William “Bibiliya” Brown na we yafatanaga uburemere inshingano yo gufasha abandi kugira akamenyero keza ko mu buryo bw’umwuka. Alfred Joseph agira ati “iyo nahuraga n’umuvandimwe Brown kare mu gitondo, twagiranaga ikiganiro giteye gitya: ‘waramutse muvandimwe Joe. Amakuru yawe? Umurongo wa Bibiliya wasuzumwe uyu munsi ni uwuhe?’ Iyo nabaga ntawuzi, yahitaga ambwira ko ari ngombwa kumenya buri murongo wa buri munsi wasuzumwaga mu gatabo k’isomo ry’umunsi Dusuzume Ibyanditswe buri munsi (icyo gihe kitwaga Daily Manna). Ku munsi ukurikiraho nafataga isomo ry’umunsi hakiri kare kugira ngo niduhura asange niteguye. Mu mizo ya mbere siniyumvishaga mu buryo bwuzuye ukuntu narimo mpabwa imyitozo y’ingirakamaro, ariko nyuma yaho narabisobanukiwe.”
Iyo myitozo yose yagize akamaro. Mu mwaka wa 1923 muri Freetown hashinzwe itorero, kandi abantu 14 barabatijwe. Umwe muri abo bavandimwe bashya yitwaga George Brown, bituma mu itorero ryaho haba imiryango itatu yarimo abantu bitwaga “Brown.” Iyo miryango uko ari itatu yagiraga ishyaka ryinshi mu murimo, bituma abantu benshi bo muri Freetown bavuga ko Abigishwa ba Bibiliya bari idini rya ba “Brown.”


text:
Blessing ntabyumva kimwe n’abahanzi bata idini yabo bakaririmbira ahandi
Martin Blessing umuhanzi uririmba indirimbo zo kuramya no guhimbaza Imana ni umusore wimyaka 24 y’amavuko avuka mu muryango w’abana 3 akaba ari nawe muto . Blessing yavukiye mu mujyi wa Bujumbura I Burundi ariko ubu abarizwa I Kigali mu murenge wa Remera .
Uyu muhanzi ubarizwa mu itorero rya JOS rikorera i Remera avuga ko atiyumvisha ukuntu umuhanzi ashobora kuva mwitorero rya mureze akajya gukorera umuziki hanze y’itorero .
Blessing yatangarije ikinyamakuru cy’urubyiruko Yeejo.rw ati ” mbona mu idini yawe cyangwa itorero arinko kuva iruhande rwa mama wawe wakonkeje. ubutumwa naha abahanzi dufatanije umurimo wo kuvuga ubutumwa bwiza bw’ubwami bw’Imana nuko twakora uyu murimo twubaha Imana tugacira bugufi abantu bose tukitandukanya n’ibyikigiye kuko uko biri kose ijuru riri hafi kuko akanya na akanya umukwe ashobora kuza gutwara umugeni kuko iki ni igihe kiherezo doreko nibyahanuwe byasohoye.
Yakomeje avuga ko kuva atangiye kurirmba kugeza ubu yishimira ko ubutumwa atanga hiriho banshi bari bihebye kandi bananiwe mu mitima yabo bamuhaye ubuhamya ko indirimbo ze zibahumuriza ndetse zikana bakomeza ibi akaba arinabyo bizatuma akora umuziki kugeza kwiherezo ry’ubuzima bwe.
Blessing yavuze ko umuziki awukora nk’ivugabutumwa bwiza ndetse ko yahisemo gutanga ubutumwa abinyujije mu ndirimbo ngo kuko ariyo mpano yahawe n’Imana.
Mu mwaka wa 2014 nibwo yatangiye kujya muri studio gukora indirimbo ubu amaze kugira indirimbo 7. Zimwe mu mbogamizi akunze guhura nazo ngo nuko akenshi ahura na abantu bamuca intege ariko hamwe no gusenga akabima amatwi.
Blessing asaba abakunzi b’ibihangano bye gukomeza kubikunda no kubikundisha abandi dore ko ari kubategurira album izaba iriho indirimbo icumi zikozwe k’uburyo bwamajwi n’amashusho.
Martin Blessing yamenyekanye mu ndirimbo twavuga nka Ntiyivuguruza ariko abafana bakayita ikorukoyishakiye, nduwondiwe, akadiho ko mwijuru ndetse wankundiye iki mwami, n’izindi zitandukanye.
Martin yatangiye gukunda kuririmba ubwo yarafite imyaka icumi aho yaririmbaga muri Sunday shool aho amariye kuba mukuru nabwo yakomeje kubikunda nyane dore ko na mama we ari umuririmbyi ukomeye muri korari .